1Joo ncuee'ñeeⁿ tqueⁿ Augusto César ñ'oom na nleiljeii ncuee cha'tso nn'aⁿ na cha'tso ndyuaa na matsa̱'ntjoom. 2Luaa' najndyee na teiljeii ncuee nn'aⁿ. Maquialjo' tyom'aaⁿ Cirenio gobiernom ndyuaa Siria. 3Jo' chii cha'tsondye nn'aⁿ tyo'oona tsjoomna na nleiljeii ncueena. 4Jo' jnaⁿ José tsjoom Nazaret, ts'o̱ndaa Galilea. Tjawaaⁿ ts'o̱ndaa Judea, tsjoom' David na jndyu Belén. Ee juu José cwiluiiñê tsjaaⁿ David. 5Tjaaⁿ ñequio María, tsaⁿ na waa ñomca ñ'eⁿñê na nleiljeii ncueena. Ndo' juu majndeiiñe, jnda̱ teinndyoo' na nntseincuii. 6Ndo' yocheⁿ na m'aⁿna Belén, tue'ntyjo̱ xuee na nntseincuii María. 7Seincueⁿ jnaaⁿ na cwe' jndyee. Tyochjoo juu. Seityjooñê liaa juu, chii tqueeⁿ juu ts'om 'naⁿ na quicanjom na cwicwa' quioo'. Ee ticwanaaⁿ l'aa yuu na cwe' cwiquieya nn'aⁿ. 8Ndyoo' tsjoom Belén jo ndo' jnda̱a̱, tyom'aⁿ nn'aⁿ na cwil'a cwenta quioo' njmeiⁿ' natsjom. 9Ñejomto teitquioo'ñe cwii ángel cwentaa' Ta Ty'o̱o̱ts'om jo nda̱a̱na, ndo' juu nacaxuee na matseixmaaⁿ seixueeñena' nacañoomna. Ndo' t'maⁿ waa na jla'catyuendyena. 10Ndo' tso ángel nda̱a̱na: —Tila'catyuendyo', mañequiaya ñ'oom na jeeⁿ ya nda̱a̱'yo'. Juuna' nnts'aana' na jeeⁿ neiiⁿ cha'tsondye nn'aⁿ tsjoomnancue. 11Ee tsjom je' naquii' tsjoom' David tuiiñe cwii ts'aⁿ na nncwji'n'maaⁿñe 'o. Majuu Cristo na cwiluiiñê na matsa̱'ntjoom. 12Luaa waa na nnda̱a̱ nnta'jnaⁿ'yo' jom. Nliu'yo' yu'ndaa'ñeeⁿ na chu'tyjooñê liaa ndo' njoom yuu cwicwa' quioo'. 13Ndo' mats'ia jo' teitquioo' cwii tmaaⁿ' ángeles ñequio ángel'ñeeⁿ. Cwilcwii'na Ty'o̱o̱ts'om. Cwiluena: 14Catseit'maaⁿ'ñena' nquii Ta Ty'o̱o̱ts'om na m'aaⁿ nandyeticheⁿ. Cats'aana' na tjaa ñomtiuu c'om nn'aⁿ tsjoomnancue jo nnoom, ee jeeⁿ cjaawee' ts'oom joona. 15Jnda̱ jo' ty'elcwee' ángeles'ñeeⁿ cañoom'luee. Quia jo' nn'aⁿ na cwil'a cwenta quioo' njmeiⁿ' jluena nda̱a̱ nc'iaana: —Cjaaya Belén. Tsaacanty'iaaya chiuu waa na jnda̱ tuii na luaa' ma'mo̱ⁿ Ta Ty'o̱o̱ts'om nda̱a̱ya. 16Ndo' jla'tyuaa'na, ty'ena. Quia na tquiena, jliuna María ñequio José ñ'eⁿ yu'ndaa na njoom yuu cwicwa' quioo'. 17Jnda̱ na nty'iaana na luaa', jla'cano̱o̱ⁿna chiuu waa na jnda̱ jndyena cantyja 'naaⁿ' yu'ndaa'ñeeⁿ. 18Cha'tso nn'aⁿ na jndye ñ'oom na jluena, s'aana' na jeeⁿ tjawee' n'om. 19Ndo' María jeeⁿ tyoqueeⁿ cwenta cha'tso na tuii. Wjaawa, wjaacue na tyotseitioom. 20Quia na ty'elcwee' nn'aⁿ na cwil'a cwenta quioo' njmeiⁿ', tyola't'maaⁿ'ndyena Ty'o̱o̱ts'om. Tyolcwii'na jom cantyja cha'tso na jnda̱ jndyena ndo' na jnda̱ nty'iaana cha'xjeⁿ na tso ángel nda̱a̱na. 21Jnda̱ jnda̱a̱' ñeeⁿ xuee na tuiiñe yu'ndaa, quia jo' chii jla'canda̱a̱'ndyena costumbre na waa jo nda̱a̱na na cwil'a nn'aⁿ judíos ñ'eⁿ yo'ndaa na naⁿnom. Ndo' jla'cajndyuna jom Jesús. Ee luaa' jnda̱ tqueⁿ ángel xueⁿ'eⁿ cwii tjo̱o̱cheⁿ na nndeiiñe María jom. 22Jnda̱ teinom wen'aaⁿ xuee na seincuii María, tue'ntyjo̱ xjeⁿ na nntjei'ljuu'ndyena cha'xjeⁿ na matsa̱'ntjom ljeii na tqueⁿ Moisés. Quia jo' ty'ena Jerusalén, ty'eñ'omna Jesús na nlqueⁿna juu l'o̱ Ta Ty'o̱o̱ts'om. 23Ee luaa tso ljeii 'naaⁿ'aⁿ: "Ticwii cwii tyochjoo na nluiiñejndyee, queⁿ tsotyeeⁿ, tsoñeeⁿ jom cwentaa' Ta Ty'o̱o̱ts'om." 24Jo' chii ty'ena na nñe'quiana quioo' cwentaa' Ty'o̱o̱ts'om. Quioo'ñeeⁿ nla'cwjee ntyee cha'xjeⁿ na t'maⁿ ljeii 'naaⁿ'aⁿ. Tsona': nñequiana cwii ljo xencoo oo we cantu' ndyua. 25Tyom'aaⁿ cwii tsaⁿs'a na jndyu Simeón tsjoom Jerusalén. Tsaⁿ'ñeeⁿ tyom'aaⁿ cantyja na maty'iomyana' ndo' jeeⁿ xcwee' ts'oom ñ'eⁿ Ty'o̱o̱ts'om. Ñequio na ntyjaa' ts'oom tyomeinom'm na nnty'iaaⁿ'aⁿ nquii na nntseinjoom' n'om nn'aⁿ Israel. Ndo' tyom'aaⁿ Espíritu Santo ñ'eⁿñê. 26Jnda̱ t'mo̱ⁿ Espíritu Santo nnoom na xocueeⁿ'eⁿ cwitjo̱o̱cheⁿ na nnty'iaaⁿ'aⁿ nquii Cristo na tqueⁿ Ta Ty'o̱o̱ts'om na nndYo. 27S'aa Espíritu Santo naquii' ts'oom na nncjaⁿ wats'om t'maⁿ. Ndo' maxjeⁿ'ñeeⁿ nn'aⁿ na nda yu'ndaa Jesús ty'eñ'omna juu jo' jo' na nluii ñ'eⁿñê cha'xjeⁿ waa costumbre na matsa̱'ntjom ljeii na tqueⁿ Moisés. 28Quia jo' to'ñom Simeón yu'ndaa, tei'caljoom juu l'o̱o̱ⁿ. Tyolcweeⁿ'eⁿ Ty'o̱o̱ts'om. Tsoom: 29Ta, juu ñ'oom na jnda̱ tsu' no̱o̱ⁿ, jnda̱ seicanda̱a̱'ñena'. Je' ja na cwiluiindyo̱ moso 'naⁿ', quiaa' na nnc'io̱to̱ na meiⁿcwii ñomtiuu tic'o̱o̱ⁿya. 30Ee na jnda̱ mamanty'iano̱o̱ⁿ nquii na nncwji'n'maaⁿñe nn'aⁿ. 31Majuu na jnda̱ tqueⁿ' jo nda̱a̱ cha'tsondye nn'aⁿ. 32Juu cwiluiiñe naxuee na m'mo̱ⁿ ñ'oom na mayuu' nda̱a̱ nn'aⁿ na nchii judíos. Ndo' cha'tsondye nn'aⁿ 'naⁿ', nn'aⁿ Israel, nnts'aaⁿ na nluiit'maⁿndyena cantyja 'naaⁿ'aⁿ. 33José ñequio tsondyee Jesús jeeⁿ tjawee' n'omna cha'tso ñ'oom na seineiⁿ Simeón cantyja 'naaⁿ' Jesús. 34Ndo' Simeón seit'maaⁿ'ñê joona, tsoom nnom María, tsondyee Jesús: —Queⁿ' cwenta, yu'ndaam'aaⁿ, maqueⁿ Ty'o̱o̱ts'om jom na nt'om nn'aⁿ Israel nntsuundyena nc'e na ticala'yu'na ñ'eⁿñê. Ndo' nt'om nn'aⁿ Israel nlui'n'maaⁿndyena nc'e na nla'yu'na ñ'eⁿñê. M'mo̱o̱ⁿ chiuu waa na maty'iomyana' na cal'a nn'aⁿ. Sa̱a̱ ñ'eeⁿ' nn'aⁿ nntio'ñ'oomna jom. 35Ndo' na luaa' nl'ana, nntseicano̱o̱ⁿna' ñ'omtiuu 'naaⁿna. Ndo' 'u je', quia na nnty'ia' na ljo', nntsei'ndaa'na' ntyji' cha'cwijom na nncwicandi' espada 'u. 36Ndo' jo' jo' tyom'aaⁿ cwii yuscu na jndyu Ana, jom cwiluiiñê ts'aⁿ na tyoñequiaa ñ'oom' Ty'o̱o̱ts'om. Tsaⁿ'ñeeⁿ jnda Fanuel, tsaⁿ na cwiluiiñe tsjaaⁿ na jndyowicantyjoo' Aser. Xjeⁿ na scundyua jom tocoom, t'oom ñequio saaⁿ'aⁿ ntquiee' chu, 37jnda̱ chii ljoñê na tue' saaⁿ'aⁿ. Ndo' jnda̱ tquieñê, jnda̱ ñequieen'aaⁿ nchoo' ñequiee choom'm. Ndo' tîcalueeⁿ'eⁿ naquii' wats'om t'maⁿ. Tyondi'ntjoom nnom Ty'o̱o̱ts'om naxuee ndo' natsjom. Tyotseicwejndo'ñê ndo' tyotseineiiⁿ nnom Ty'o̱o̱ts'om. 38Majuu xjeⁿ'ñeeⁿ na matseineiⁿ Simeón, seicandyoo'ñe Ana nacañoomna. Tquiaaⁿ na quianl'uaa' Ty'o̱o̱ts'om cantyja 'naaⁿ' yu'ndaa Jesús. Jnda̱ chii tyotseineiiⁿ cantyja 'naaⁿ' juu nda̱a̱ cha'tsondye nn'aⁿ Jerusalén ñequio nn'aⁿ nt'omcheⁿ njoom na cwimeindoo' na nndyaandye na cwilaxmaⁿ jnaⁿ. 39José ñ'eⁿ María quia na jnda̱ jla'canda̱a̱'ndyena cha'tsoti na matso ljeii na tqueⁿ Ty'o̱o̱ts'om, ty'elcwee'na tsjoomna Nazaret, ts'o̱ndaa Galilea. 40Tjawijndeii tyochjoo'ñeeⁿ, tjawitquioo' na wando' ts'oom ndo' canda̱a̱'ya tjawijndo̱' ts'oom. Ndo' t'maⁿ waa na matseixmaaⁿ naya 'naaⁿ' Ty'o̱o̱ts'om. 41Ticwii chu tyocaa José ñ'eⁿ María Jerusalén quia cwiwee' xuee pascua. 42Ndo' quia na jnda̱a̱' canchoo'we chuu' Jesús, ty'ewana ñ'eⁿñê Jerusalén cha'xjeⁿ waa costumbre na qui'oona xuee pascua'ñeeⁿ. 43Jnda̱ teinom xuee, José ñequio tsondyee Jesús macwi'oolcwee'na. Sa̱a̱ tiqueⁿna cwenta na ljoo'ñe tyochjoo Jesús Jerusalén. 44Jla'tiuuna na ñ'eeⁿ quii'ntaaⁿ nn'aⁿ na macwi'oolcwee' na ty'e xuee. Meiiⁿchaa' xuee tyocañjomndyena nato. Jnda̱ chii to̱'na, tyol'ueena jom quii'ntaaⁿ nn'aaⁿna ñequio nn'aⁿ na ta'jnaaⁿ'na. 45Sa̱a̱ na tîcaliuna jom, jo' chii ty'elcwee'nnda'na Jerusalén, na cwil'ueena jom. 46Xuee na jnda̱ ndyee, ndo' jliuna jom naquii' wats'om t'maⁿ. Wacatyeeⁿ quii'ntaaⁿ nn'aⁿ na jndo̱' n'om na cwit'mo̱o̱ⁿ ñ'oom na tqueⁿ Moisés. Maqueeⁿ cwenta ñ'oom na cwila'neiⁿ naⁿ'ñeeⁿ ndo' mawax'eeⁿ nda̱a̱na. 47Cha'tsondyena na tyondyena ñ'oom na tyotseineiiⁿ, jeeⁿ tyojaawee' n'omna na cjee matsei'no̱o̱ⁿ'o̱ⁿ ndo' majo'ndyo ñ'oom matseilcweeⁿ'eⁿ nda̱a̱na. 48Ndo' nn'aⁿ na nda jom quia na nty'iaana, jeeⁿ seiñ'eeⁿ'na' joona. Tso tsoñeeⁿ nnoom: —'U jndaaya, ¿chiuu na luaa' sa'? Ja ñ'eⁿ tsotye' ñequio na chjoo' n'o̱o̱ⁿyâ cwil'ua̱a̱yâ 'u. 49Quia jo' tsoom nda̱a̱na: —¿Chiuu waa na cwil'ue'yo' ja? ¿Aa ticaliu'yo' na tseixmaⁿya na c'o̱o̱ⁿya naquii' waa' Tsotya̱? 50Sa̱a̱ tîcala'no̱ⁿ'na ñ'oom na seilcweeⁿ'eⁿ nda̱a̱na. 51Quia jo' tjalcweeⁿ'eⁿ ñ'eⁿndyena tsjoom Nazaret. Ndo' tyom'aaⁿñê na ndyaañê nda̱a̱na. Jeeⁿ tyocañjom ts'om tsoñeeⁿ cha'tso na tuii. 52Jesús tjawijndo̱'ti ts'oom ndo' tjawijndeiityeeⁿ. Tjawee' ts'om Ty'o̱o̱ts'om ñ'eⁿñê ndo' mati nn'aⁿ.
Lucas 2


1'O nn'aⁿya na cwila'yu'yo', l'ue ts'o̱o̱ⁿ na cala'no̱ⁿ'yo' quia jlui' welooya nn'aⁿ judíos Egipto, cha'tsondyena tyotseintyjo̱ Ty'o̱o̱ts'om ncwaaⁿ' nchquiu nacjoona ndo' cha'tsondyena teinomna Ndaaluee Wee. 2Ndo' na luaa', cha'tsondyena teits'oomndyena na seitjoom'na' joona ñ'eⁿ Moisés quia na tyotseintyjo̱na' nchquiu'ñeeⁿ cjoona ndo' na teinomna ndaaluee'ñeeⁿ. 3Ndo' mati cha'tsondyena tyocwa'na maná na tquiaa Ty'o̱o̱ts'om na jnaⁿna' cañoom'luee, 4ndo' cha'tsondyena tyowena ndaatioo na tyocalui'na' quii' tsjo̱' na ñ'eⁿ ñ'eⁿna' ñ'eⁿndyena. Nquii Cristo cwiluiiñe tsjo̱'ñeeⁿ. 5Sa̱a̱ meiiⁿ na luaa' tyom'aⁿna, maxjeⁿ majndyendyetina ticjaawee' ntyjii Ty'o̱o̱ts'om ñ'eⁿndyena ee tîcal'ana yuu na l'ue ts'oom. Macwe' jo' jndyendyena tja̱na ndyuaa yuu tja nn'aⁿ c'oom. 6Cha'tso nmeiⁿ' na tyotjoomna laxmaⁿna' cwii na ma'mo̱ⁿna' nda̱a̱ya na tila'queeⁿ n'o̱o̱ⁿya cwii cwii nnom natia cha'xjeⁿ tyola'queeⁿ n'omna. 7Jo' chii tila't'maaⁿ'ndyo' cwii na cwe' nn'aⁿ l'a cha'xjeⁿ ñel'a nt'omndye joona ee tso ñ'oom na teiljeii: "Ty'ewindyuaandye nn'aⁿ na nlcwa' ndo' na nncwe, jnda̱ jo' teicantyjana na l'ana cha'xjeⁿ nn'aⁿ na tic'om nacje 'naaⁿ' Ty'o̱o̱ts'om." 8Meiⁿ tanc'o̱o̱ⁿya na cwe' luaa'ndyo ñ'eⁿ nt'omcheⁿ nn'aⁿ cha'xjeⁿ na tyol'a joona ee jnaaⁿ' jo' na s'aa Ty'o̱o̱ts'om na ñecwii xuee tja̱ ntquiuu nchoo' ndyee meiⁿndyena. 9Meiⁿ tacal'aaya xjeⁿ Cristo cha'xjeⁿ ñel'a nt'omndye joona, ee jo' na tquii canduu joona ndo' tja̱na. 10Meiⁿ tilancjoo'ndyo' nnom Ty'o̱o̱ts'om cha'xjeⁿ ñel'a nt'omndye joona, ndo' jnaaⁿ' jo' na jñoom ángel na jndyotseicwjee joona. 11Cha'tso nmeiⁿ' na tyotjoom weloo welooya, laxmaⁿna' cwii na ma'mo̱ⁿndyeyuna' nda̱a̱ya, ndo' teiljeii joona' quii' ñ'oom' Ty'o̱o̱ts'om cwii na matseijndo̱'na' n'o̱o̱ⁿya chiuu macaⁿna' na c'o̱o̱ⁿya ncueemeiiⁿ na macanda̱. 12Jo' chii ts'aⁿ na matseitiuu na meintyjee'tyeⁿ cantyja 'naaⁿ' Ty'o̱o̱ts'om, cats'aañe cwenta na ticju'cjena' juu. 13Ee joo na cwiwinom'yo' na maqueⁿna' xjeⁿ 'o cha cala'tjo̱o̱ndyo' nnom Ty'o̱o̱ts'om, ticachuii'na' ñequio na cwitjoom nt'omcheⁿ nn'aⁿ. Sa̱a̱ jom cwiluiiñê na mayoom'm, meiⁿ tijoom quiaaⁿ na juu na maqueⁿna' xjeⁿ 'o nncwinom'na' juuna' na xocanda̱a̱ nnaⁿndyo' ndo' mati nñequiaaⁿ na ya nluii'ndyo' naquii' juuna'. 14Jo' chii 'o nn'aⁿya na jeeⁿ wi' ts'o̱o̱ⁿya, cantyja 'naaⁿ' na nla't'maaⁿ'ndyo' 'naⁿ na cwe' nn'aⁿ cwil'a, c'om'yo' cha'na ts'aⁿ na jndeii maleinom na nquiaⁿ'aⁿ na nnt'uii nawi' jom. 15Matsjo̱o̱ na ljo' nda̱a̱'yo' ee ntyjiiya na 'o cwila'no̱ⁿ'yo'. Jo' chii queⁿya'yo' cwenta ñ'oom na matsjo̱o̱. 16Ee cwiñequiaaya na quianl'uaa' Ty'o̱o̱ts'om xjeⁿ na cwito'ño̱o̱ⁿya waso, juu jo' ma'mo̱ⁿna' na cwilajomndyo̱ cantyja 'naaⁿ' nioom' Cristo. Ndo' quia cwityja̱a̱ya tyoo' ma'mo̱ⁿna' na cwilajomndyo̱ cantyja 'naaⁿ' seiiⁿ'eⁿ. 17Ee meiiⁿ na jndyendyo̱ sa̱a̱ ñe'cwii tyoo' cwicwaa'a ndo' nc'e na ljo' ñe'cwii sei' cwiluiindyo̱. 18Cala'no̱ⁿ'yo' cantyja 'naaⁿ' tmaaⁿ' nn'aⁿ Israel. Nn'aⁿ na cwitquiina seii quioo' na cwitioona nacjoo' tio wats'om t'maⁿ, xjeⁿ'ñeeⁿ cwilajomndyena cantyja 'naaⁿ' quioo' na cwila'cwjeena. 19Ndo' na matsjo̱o̱ na luaa', tila'tiuu'yo' na ñe'catsjo̱o̱ na juu 'naⁿ'ñeeⁿ na cwila't'maaⁿ'ndye nn'aⁿ waa najndeii na matseixmaⁿna' meiⁿ nchii na ñe'catsjo̱o̱ na juu sei' na cwiñequia naⁿ'ñeeⁿ nnom juuna' jndati matseixmaⁿna' ñequio meiⁿquia sei'. 20Ñ'oom na matsjo̱o̱ cantyja 'naaⁿ' ñ'oomwaa', joo nn'aⁿ na tic'omna cantyja 'naaⁿ' Ty'o̱o̱ts'om, quia cwila'cjweena quioo', nchii nnom jom cwiñequiana sei'ñeeⁿ, nda̱a̱ naⁿjndii cwiñequiana joona'. 21Ee ticatsona' na nncwe'yo' na njom waso na cwiwe nn'aⁿ na cwila'jomndye ñequio Cristo, ndo' mati nncwe'yo' cwii na matseixmaⁿna' cantyja 'naaⁿ naⁿjndii. Meiⁿ ticatsona' na nlcwa'yo' na cwila'jomndyo' ñequio Cristo, ndo' mati nlcwa'yo' cwii na matseixmaⁿna' cantyja 'naaⁿ naⁿjndii. 22¿Aa ñe'cal'aaya na jaa jnda̱a̱tya̱a̱ya nchiiti jom ndo' jom jeeⁿ xueeⁿ jaa? 23Waa ñ'oom na cwilue nn'aⁿ: "Wanaaⁿ na nnts'aa ts'aⁿ meiⁿquia na ñe'cats'aa." Ñ'oom na mayuu' jo', sa̱a̱ ticha'tso mateijndeiina' jom. Mayuu' wanaaⁿ na nnts'aa ts'aⁿ ljo' na l'ue ts'oom, sa̱a̱ ticha'tso mateijndeiina' na nncjaanajneiⁿ jo nnom Ty'o̱o̱ts'om. 24Ee nchii ñequii'cheⁿ nc'oom' ts'om ts'aⁿ cantyja 'naaⁿ' nqueⁿ. C'oom' ts'oom cantyja 'naaⁿ nt'omcheⁿ nc'iaaⁿ'aⁿ na cwila'yu', cwaaⁿ cwii na nnts'aaⁿ na nnteijndeiina' joona na nnc'oonajnda̱na cantyja na cwila'yu'na. 25Wanaaⁿ na nntquie'yo' cha'tso nnom sei' na cwileil'ua. Meiⁿ tinta'xe'yo' ¿aa cwiwil'uee'ndye nn'aⁿ sei'ñeeⁿ xjeⁿ na cwila't'maaⁿ'ndyena cwii na cwe' nn'aⁿ cwil'a? Ee na nliu'yo' na ljo' nnda̱a̱ nnts'aana' na nntsei'ndaa'na' nquiu'yo'. 26Ee naquii' Salmos matsona': "Tsjoomnancue ñequio 'naⁿ na matseixmaⁿna', cha'tso jo' 'naaⁿ' nquii Ta Ty'o̱o̱ts'om." 27Cwii ts'aⁿ na nchii ts'aⁿ na matseiyu', xeⁿ maqueeⁿ'ñê cwii 'o waⁿ'aⁿ na nlcwa' ñ'eⁿñê, wanaaⁿ na nncja' xeⁿ aa l'ue ts'om'. Cwa' meiⁿquia na mañequiaa tsaⁿ'ñeeⁿ. Sa̱a̱ cha tintsei'ndaa'na' ntyji' tincwaxe' aa ts'iaaⁿ' sei'ñeeⁿ na cwila't'maaⁿ'ndye nn'aⁿ cwii na cwe' nn'aⁿ l'a. 28Sa̱a̱ xeⁿ nntso cwii ts'aⁿ njom': "Sei'waañe jnda̱ tacatyeeⁿna' cwentaa' cwii na cwe' nn'aⁿ l'a", jo' chii 'u je' tinlqui' juuna'. Ee meiiⁿ na xocatsei'ndaa'na' 'u xeⁿ na nlqui' juuna' sa̱a̱ nntsei'ndaa'na' ts'om ts'aⁿ na t'mo̱ⁿ njom' ee m'aaⁿ' ts'oom na ticatsona' na nlqui' juuna'. 29Matseina̱ⁿ cantyja 'naaⁿ' juu na m'aaⁿ' ts'om tsaⁿ'ñeeⁿ na seicandii 'u, nchii cantyja 'naaⁿ' na m'aaⁿ' ts'om' nncu'. Sa̱a̱ nnda̱a̱ nnts'aana' na nncwax'ee cwiindyo' 'o: "¿Chiuu na matsona' na ja catseiljondyo̱yo̱ cwe' chiuu na m'aaⁿ' ts'om cwiicheⁿ? 30Ee xeⁿ mañequiaya na quianl'uaa' Ty'o̱o̱ts'om cantyja 'naaⁿ' juu na macwa'a, quia jo' ¿yuu waa na nncju'naaⁿñena' na nntso ts'aⁿ na tixcwe mats'aa?" 31Quia jo' na cwicwa'yo' ñequio na cwiwe'yo', ñequio meiⁿquia na cwil'a'yo', na cha'tso na cha'tso ñequii'cheⁿ cats'aana' na caluiit'maⁿñeti Ty'o̱o̱ts'om cantyja 'naaⁿ' jo'. 32Til'a'yo' cwii nnom na cantyja 'naaⁿ' jo' nntseilcwe'na' ts'aⁿ cantyja 'naaⁿ' Ta Jesús, meiiⁿ na ts'aⁿ judío, meiiⁿ nn'aⁿ na nchii judíos, ndo' meiiⁿ joo nn'aⁿ na laxmaⁿ tmaaⁿ' cwentaa' Ty'o̱o̱ts'om. 33Malaa'ti' waa na quits'aaya, ee matseijndo̱ na cha'tso cantyja 'naⁿya nncjaawee' n'om nn'aⁿ. Nchii mal'ueendyo̱ na joo na mats'aa na cwe' ja cateijndeiina', sa̱a̱ cateijndeiina' na majndyeti nn'aⁿ nlui'n'maaⁿndyena.
1 Corintios 10


1Quia na tuee' xuee Pentecostés, cha'tsondye nn'aⁿ na cwila'yu' ñe'cwii tmaaⁿ' tjomndyena. 2Mats'ia jo' jnaⁿ na teic'uaa jo nandye cañoom'luee cha'cwijom quia na jndeii mandyo jndye. Ndo' s'aana' na c'uaa cha'waa naquii' w'aa yuu na meindyuaandyena. 3Teitquioo' nty'iaana nacjoo cha'tsondyena ntyjo cha'cwijom ntsaachom. 4Ndo' cha'tsondyena t'omna na too' Espíritu Santo cha'waañ'eⁿ naquii' n'omna. Tquiaaⁿ na la'xmaⁿna cantyja najneiⁿ. Ndo' jnaⁿna' na jla'neiⁿna nt'omcheⁿ nnom ñ'oom na nchii ñ'oom na maxjeⁿ cwila'neiⁿna. 5Joo ncuee'ñeeⁿ m'aⁿya nn'aⁿ judíos naquii' tsjoom Jerusalén na jeeⁿ queeⁿ n'om ts'iaaⁿ 'naaⁿ' Ty'o̱o̱ts'om. Naⁿ'ñeeⁿ jnaⁿna cha'waa nnom tsjoomnancue. 6Quia na teic'uaa na luaa', quia jo' ty'ecanty'iaana. Meiⁿ leicala'no̱ⁿ'na ee cha'tsondyena tyondyena na tyola'neiⁿ naⁿ'ñeeⁿ cwii cwii nnom ñ'oom na cwila'neiⁿ nquieena. 7Jeeⁿ ndya' tyueneiiⁿna, ndo' tyom'aaⁿ' n'omna. Tyoluena nda̱a̱ ntyjeena: —Cha'tsondye naⁿm'aⁿ' na cwila'neiⁿna ñequii'cheⁿ nn'aⁿ ts'o̱ndaa Galilea joona, 8quia jo' ¿chiuu waayuu na cwindya̱a̱ya na ya cwila'neiⁿna cwii cwii nnom ñ'oom na cwilana̱a̱ⁿya xjeⁿ na tquiowijnda̱a̱ya? 9Ee jaa tiñe'cwii ndyuaa jnaaⁿya. Nt'omndyo̱ jnaaⁿ ndyuaa Partia, nt'omndyo̱ Media, Elam ñ'eⁿ Mesopotamia, ts'o̱ndaa Judea ñ'eⁿ Capadocia, mati Ponto ñ'eⁿ ndyuaa Asia. 10Ndo' nt'omndyo̱ jaa jnaaⁿya ndyuaa Frigia ñ'eⁿ Panfilia, Egipto ñ'eⁿ nt'omcheⁿ l'o̱ndaa África na manndyoo' Cirene. Ndo' nt'omndyo̱ jnaaⁿya tsjoom Roma, na tuiindyo̱ nn'aⁿ judíos ndo' mati ñ'eⁿ nn'aⁿ meiⁿ nchii tuiindyena nn'aⁿ tsjaaⁿ jaa, sa̱a̱ macwila't'maaⁿ'ndyena Ty'o̱o̱ts'om cha'xjeⁿ na jaa nn'aⁿ judíos cwilat'maaⁿ'ndyo̱ jom. 11Ndo' nt'omndyo̱ jaa jnaaⁿya Creta ñ'eⁿ Arabia. Sa̱a̱ cha'tsondyo̱ cwindya̱a̱ na ya cwila'neiⁿ naⁿm'aaⁿ' ñ'oomya. Cwiluena cantyja na jeeⁿ t'maⁿ mach'ee Ty'o̱o̱ts'om. 12Cha'tsondye naⁿ'ñeeⁿ na jnaⁿ cwii cwii joo, jeeⁿ ndya' tyojaawee' n'omna ndo' seiñ'eeⁿ'na' joona. Tyoluena nda̱a̱ nc'iaana: —¿Ljo' ñeca'mo̱ⁿna' na luaa' cwiluii? 13Sa̱a̱ nt'omcheⁿ cwe' tyonco, tyolue: —Naⁿm'aⁿ' jnda̱ jndyeena. 14Quia jo' Pedro teintyjeeⁿ'eⁿ ñequio canchoo'cwii apóstoles. Jndeii seineiiⁿ, tsoom nda̱a̱ nn'aⁿ: —'O nn'aⁿya ntyja̱ño̱ⁿya nn'aⁿ judíos ñequiondyo' 'o na tsjom'yo' ñjaaⁿ Jerusalén, queⁿ'yo' cwenta ndo' candye'yo' ñ'oom na nntsjo̱o̱. 15Ee naⁿm'aⁿ' nchii na candyeena cha'xjeⁿ na cwila'tiuu'yo', ee je' quia tuee'cheⁿ na ñjeeⁿ na cwitsjoom. 16Sa̱a̱ juu na cwinty'ia'yo' na cwiluii matseicanda̱a̱'ñena' ñ'oom na tyoñequiaa profeta Joel, tsoom: 17Ncuee na macanda̱, matso Ty'o̱o̱ts'om, njño̱o̱ⁿya Espíritu na cwiluiindyo̱ naquii' n'om jndye nn'aⁿ. Nda'yo' na naⁿnom ñequio nda'yo' na naⁿlcu nla'neiⁿna ñ'oom na nntsjo̱o̱ nda̱a̱na. Naⁿnom na titquiendye waa na nlco'na' nda̱a̱na na nnty'iaana. Ndo' naⁿnom na tquiendye ndaa nntsoona. 18Ncuee'ñeeⁿ njño̱o̱ⁿya Espíritu na cwiluiindyo̱ naquii' n'om nn'aⁿ na cwindye'ntjom no̱o̱ⁿ meiiⁿ naⁿnom ndo' meiiⁿ naⁿlcu. Nñequia naⁿ'ñeeⁿ ñ'oom na nntsjo̱o̱ nda̱a̱na. 19Ndo' nnts'aaya na nleitquioo' jndye nnom 'naaⁿ jo nandye tsjo̱'luee na nla'catyuendye nn'aⁿ quia na nnty'iaana. Ndo' nnts'aaya 'naaⁿ na nleitquioo' jo nacje nnom tsjoomnancue, cha'na niom' ñequio chom ñequio ndioom. 20Ñe'quioom' nntseicwaqueⁿna' na jo̱o̱ⁿñe nnom, ndo' chi' nntseicwaqueⁿna' cha'cwijom niom'. Nmeiⁿ' nluii cwii tjo̱o̱cheⁿ na nncuee' xuee cantyja 'naⁿ ja na cwiluiindyo̱ na matsa̱'ntjo̱ⁿ. Juu xuee'ñeeⁿ t'maⁿticheⁿ matseixmaⁿna' na nleitquioo' najndeii na matseixmaⁿya. 21Sa̱a̱ cwii cwii ts'aⁿ na nncwji' xueya na cwiluiindyo̱ na matsa̱'ntjo̱ⁿ, juu tsaⁿ'ñeeⁿ nluiin'maaⁿñe." Luaa' ñ'oom na tso Ty'o̱o̱ts'om ñequio 'ndyoo Joel. 22Tsoti Pedro: —'O nn'aⁿya Israel, candyeya'yo' na nntsjo̱o̱ cantyja 'naaⁿ' Jesús tsaⁿ na jnaⁿ Nazaret. Tquioo' na nquii Ty'o̱o̱ts'om jñom jom ee jndye nnom ts'iaaⁿ t'maⁿ s'aaⁿ quii'ntaaⁿ'yo' na nchii na nnda̱a̱ nnluii na cwe' ts'aⁿ nnts'aa, meiⁿ xocjaantyjo̱o̱' n'om nn'aⁿ chiuu tuiiyuu. Ndo' 'o manquiu'yo' na ljo' ee cantyja najndeii na matseixmaⁿ nquii Ty'o̱o̱ts'om, jo' na tyoch'ee Jesús 'naaⁿ t'maⁿ quii'ntaaⁿ'yo'. 23Maxjeⁿ teiyo ntyjii Ty'o̱o̱ts'om na nnc'oom Jesús luee'yo' ee seijndaa'ñê na tuii na ljo'. Jo' na tio'yo' Jesús luee nn'aⁿ romanos. 'O l'a'yo' na ty'ioomna jom ts'oom'naaⁿ na jlacuee'na jom. 24Sa̱a̱ Ty'o̱o̱ts'om tquiaa na tando'xcoom na tueeⁿ'eⁿ. Seicandyaañe jom na ñet'omts'ooñê ee tijoom jndaa caljoo'ñê nacje 'naaⁿ' na cwiwje nn'aⁿ. 25Seineiⁿ rey David na ndoo' matseineiⁿ nquii Jesús. Matsoom: Manty'iaya Ty'o̱o̱ts'om na ñequii'cheⁿ m'aaⁿñê jo no̱o̱ⁿya. Nc'e na m'aaⁿñê ñ'eⁿndyo̱, jo' chii xocju'cjena' ja. 26Jo' na jeeⁿ neiⁿnco ts'o̱o̱ⁿya, ndo' ñequio na neiⁿya mataya. Ndo' cwe' nc'e meindo̱o̱'nty'iaandyo̱, jo' na mach'eena' na mawajndya̱ya. 27Ee xonquiaa' na nljoo'ndyo̱ tsei'tsuaa meiⁿ xonquiaa' na nnto̱'ndyo̱ ee cwiluiindyo̱ na lju' ts'o̱o̱ⁿ na mandi'ntjo̱ⁿya njom'. 28'U t'mo̱ⁿ' no̱o̱ⁿya nato cantyja na nncwando'xco ts'aⁿ. Ndo' na nnc'o̱o̱ⁿya ñ'eⁿndyu' nnts'aana' na neiⁿtya̱ya. Luaa' ñ'oom na seineiⁿ David. 29Tsoti Pedro: —'O nn'aⁿya, ndyeyu nntsjo̱o̱ nndye'yo' na tue' welooya David na ñet'oom teiyo. Ty'ecat'iuuna jom, ndo' tsei'tsuaⁿ'aⁿ ndicwaⁿ waana' tsjoom ñjaaⁿ hasta xuee je'. 30Jom tyoluiiñê profeta, ndo' ntyjiiyaaⁿ na tso Ty'o̱o̱ts'om ñ'oomtyeⁿ nnoom na nluiiñe Cristo quii'ntaaⁿ nn'aⁿ tsjaaⁿ 'naaⁿ'aⁿ na nndyowicantyjoo' ndo' juu tsaⁿ'ñeeⁿ nncjaacjoo ntio na ñetacatyeeⁿ. 31Ndo' cha'cwijom na nnty'iaa' nnoom najnda̱ tuiina', jo' na tsoom na xocaljoo'ñe añmaaⁿ' yuu na cwiljoo'ndye añmaaⁿ nn'aⁿ na jnda̱ tja̱ ndo' meiⁿ seii' xocato̱o̱'. 32Ñ'oommeiⁿ' seineiiⁿ cantyja 'naaⁿ' Jesús. Ndo' cha'tsondyô̱ cwitjei'yuu'ndyô̱ na mayuu' na tquiaa Ty'o̱o̱ts'om na tando'xco juu. 33Je' m'aaⁿ ntyjaa' ts'o̱ Ty'o̱o̱ts'om ntyjaya yuu na matseit'maaⁿ'ñena' jom. Jo' na jnda̱ jñom Tsotyeeⁿ Espíritu Santo naquii' n'om nn'aⁿ cha'xjeⁿ ñ'oomtyeⁿ na tqueⁿ ndo' na cwiluii cha'tso na cwinty'ia'yo' je' ndo' na cwindye'yo'. 34Ee nchii nquii David tja cañoom'luee. Jo' chii ma'mo̱ⁿna' cantyja 'naaⁿ' Jesús seneiiⁿ. Ee tso David: Seineiⁿ Ta Ty'o̱o̱ts'om nnom Ta na matsa̱'ntjom ja. Matsoom nnom: "Cajmaⁿ' jo ntyjaa' ts'o̱o̱ya ntyjaya 35hasta xjeⁿ na jnda̱ tsa̱'a nn'aⁿ na jndoo 'u cjee' nc'e'." 36Tsoti Pedro: —Quia jo' cha'tsondyo' 'o nn'aⁿ Israel cala'no̱ⁿ'yo' na mayuu' na juu Jesús na ty'iom'yo' ts'oom'naaⁿ, tqueⁿ Ty'o̱o̱ts'om na Ta jom na matsa̱'ntjoom jaa ndo' na Cristo jom na macwji'n'maaⁿñê jaa. 37Ndo' quia jndye nn'aⁿ Israel na luaa', jeeⁿ sei'ndaa'na' nquiuna. Jluena nnom Pedro ñequio nda̱a̱ nt'omcheⁿ apóstoles: —'O nn'aaⁿya, ¿chiuu macaⁿna' na cal'aayâ? 38Quia jo' t'o̱ Pedro nda̱a̱na: —Ticwiindyo' 'o calcwe' n'om'yo' ndo' cwits'oomndyo' ñequio xuee' Jesucristo, cha nntseit'maⁿ ts'om Ty'o̱o̱ts'om jnaⁿ'yo'. Quia jo' nnto'ñoom'yo' Espíritu Santo naquii' n'om'yo'. 39Ee ñ'oomtyeⁿwaa' tseixmaⁿna' cwenta' 'o ñ'eⁿ nda'yo', ndo' cwentaa cha'tso nn'aⁿ na m'aⁿ na tquia, ndo' mati ticwii cwii ts'aⁿ na ma'maⁿ Ta Ty'o̱o̱ts'om cwentaaya. 40Pedro jndye nt'omcheⁿ ñ'oom tyocwji'yuu'ñetyeeⁿ nda̱a̱na. Ndo' tyotseijndo̱'tyeeⁿ n'omna. Tsoom: —Catjei'ndyo' cantyja 'naaⁿ nn'aⁿ na m'aⁿ je' na quie' n'om cha nnda̱a̱ nlui'n'maaⁿndyo'. 41Quia jo' nn'aⁿ na jla'yu' ñ'oom na tsoom teits'oomndyena. Juu xuee'ñeeⁿ, cha'na ndyee meiⁿndyena jla'yu'na. 42Tyoqueⁿndyena na tyondyena ñ'oom na tyot'mo̱o̱ⁿ apóstoles'ñeeⁿ. Tjoom' tyom'aⁿna ñequio naⁿ'ñeeⁿ. Tyotjomndyena na tyotyjena tyoo' na tyocañjom n'omna Jesús. Ndo' tyola'neiⁿna nnom Ty'o̱o̱ts'om. 43Cha'tsondye nn'aⁿ tyotseitsaⁿ'na' joona ee na tyonty'iaana jndye ts'iaaⁿ t'maⁿ na tyol'a apóstoles na xocanda̱a̱ nluii na cwe' na jnda̱ nquieena meiⁿ xocjaantyjo̱o̱' n'om nn'aⁿ 'naaⁿ na tuii. 44Cha'tsondye nn'aⁿ na jnda̱ jla'yu', ñe'cwii n'omna. Ndo' cha'tso 'naⁿ na tyowil'uee'ndyena tjom na 'naaⁿna joona'. 45Tyonda̱a̱na ndyuaana ñequio nt'omcheⁿ 'naaⁿna na waa. Ndo' s'om na tyoto'ñoomna tyoto̱ⁿ'na joona', tyoñequiana nda̱a̱ nn'aⁿ na tyotseitjo̱o̱na' joo. 46'Io ndi 'io tyotjomndyena wats'om t'maⁿ. Mati naquii' l'aana tyola'jomndyena na tyotyjena tyoo' na tyocañjom n'omna Jesús. Tyocwa'na ñequio na neiiⁿna ndo' na xcwee' n'omna. 47Tyola't'maaⁿ'ndyena Ty'o̱o̱ts'om ndo' cha'tsondye nt'omcheⁿ nn'aⁿ tyotjeii'ya joona. Ndo' 'io ndi 'io tyocwji'n'maaⁿñeticheⁿ Ty'o̱o̱ts'om nn'aⁿ. Jo' chii tjawit'maⁿti tmaaⁿ' nn'aⁿ na macwji' Ty'o̱o̱ts'om cwentaaⁿ'aⁿ.
Hechos 2


1Tyom'aaⁿ cwii ts'aⁿ wii' na jndyu Lázaro. Juu tsaⁿ'ñeeⁿ tyom'aaⁿ tsjoom Betania ñequio María ñequio xjoom Marta. 2Majuu María, xjo Lázaro'ñeeⁿ, tsaⁿ na tu'nquio ncheⁿ' nc'ee Jesús, ndo' ñequio sooxqueeⁿ tyuee'ñê nc'ee. 3Ndo' joo yolcu'ñeeⁿ jla'cwanomna ñ'oom na m'aaⁿ Jesús. Jluena: —'U Ta, juu ts'aⁿ na jeeⁿ candya' ts'om', weeⁿ'eⁿ. 4Jnda̱ na jndii Jesús ñ'oomwaa', matsoom: —Tycuwaa' nchii macanda̱ na cwe' nntseicuee'na' jom. Matjoom na luaa' cha caluiit'maaⁿ'ñe Ty'o̱o̱ts'om cantyja 'naaⁿ'aⁿ. Ndo' mati nntseit'maaⁿ'ñê ja na cwiluiindyo̱ Jnaaⁿ. 5Jeeⁿ wi' ts'om Jesús Marta ñequio tyjee tsaⁿ'ñeeⁿ ñequio nquii Lázaro. 6Jnda̱ na jñeeⁿ na wii' Lázaro'ñeeⁿ, ljoo'ñetyeeⁿ we xuee jo' jo' yuu na m'aaⁿ. 7Jnda̱ teinom we xuee'ñeeⁿ, jâ nn'aⁿ na t'maaⁿ na calajomndyô̱ ñ'eⁿñê ts'iaaⁿ na mach'eeⁿ, matsoom nda̱a̱yâ: —Tsaanndaa'a Judea. 8Jo' chii l'uuyâ nnoom: —'U ta na ma'mo̱o̱ⁿ' ñ'oom' Ty'o̱o̱ts'om nda̱a̱yâ, tyoowijndye xuee na jla'jndaa'ndye nn'aⁿ judíos na njñomna ljo̱' 'u, ndo' ¿aa jo' wja'nnda'? 9T'o̱ Jesús nda̱a̱yâ, matsoom: —Ndicwaⁿ waa xjeⁿ na nnts'aatya̱ ts'iaaⁿ cwii tjo̱o̱cheⁿ na nnt'ue nn'aⁿ judíos ja. Ndo' na luaa' waa matseijomna' cha'cwijom na cwii xuee na canda̱a̱'ya canchoo'we horas na nnts'aa ts'aⁿ ts'iaaⁿ. Quia naxuee manom ts'aⁿ, xocwity'ueeⁿ, ee ya tquioom'm nc'e na manty'iaa' ñe'quioom' tsjoomnancuewaañe. 10Sa̱a̱ tixocanda̱a̱ nnts'aa ts'aⁿ ts'iaaⁿ natsjom. Xeⁿ nnts'aaⁿ na ljo' nncwity'ueeⁿ, ee tjaa'naⁿ naxuee c'oom ñ'eⁿñê. 11Jnda̱ tsoom na luaa' nda̱a̱yâ, tsotyeeⁿcheⁿ: —Juu ti'x'iaaya Lázaro watsom, sa̱a̱ jo̱ na nntseilcwiya jom. 12Quia jo' t'o̱o̱yâ, l'uuyâ: —Jeeⁿ 'u Ta, xeⁿ na cwe' watsom, maxjeⁿ nlco'yana' jom. 13Seineiⁿ Jesús ñ'oomwaa' ee na m'aaⁿ ts'ooñe Lázaro, sa̱a̱ jâ jlatiuuyâ na ma'mo̱o̱ⁿ na watsoo tsaⁿ'ñeeⁿ. 14Quia jo' tsondyeyoom nda̱a̱yâ: —Jnda̱ tue' Lázaro. 15Ndo' neiⁿya na tic'o̱o̱ⁿya jo' jo' quia na tueeⁿ'eⁿ cha na nlayu'yo'. Je' cjaaya na m'aaⁿ. 16Tomás, tsaⁿ na cwilacajndyuuyâ catyeⁿnquiee, juu cwii jâ nn'aⁿ na canchoo'wendyô̱ na t'maⁿ Jesús na calajomndyô̱ ñ'eⁿñê, matso ti'ñeeⁿ nda̱a̱yâ: —Mati cjaaya cha mañejom cwja̱a̱ya ñ'eⁿñê. 17Quia jo' saayâ, squia̱a̱yâ Betania. Jnda̱ na squia̱a̱yâ jo' jo' tyolue nn'aⁿ nnom Jesús na jnda̱ ñequiee xuee na ndii' Lázaro tsei'tsuaa. 18Tsjoom'ñeeⁿ cha'na we kilómetros waljoo' xcwe na tquia m'aaⁿna' ñ'eⁿ Jerusalén. 19Ndo' majndye nn'aⁿ judíos jnda̱ tquie'cañom Marta ñequio María. Tquiola'jomndyena na cwiñe'quiana na t'maⁿ n'om naⁿ'ñeeⁿ na tue' Lázaro. 20Jnda̱ na jndii Marta na jnda̱ wjaawindyo̱o̱'â ñ'eⁿ Jesús, jlueeⁿ'eⁿ na jndyocatjomñê juu yuu na m'aaⁿyâ. Sa̱a̱ María ljoo'ñê na waa w'aa. 21Matso Marta nnom Jesús: —'U Ta, toom cwe' m'aaⁿ' ñjaaⁿ, tîcue' ñetyjo̱. 22Sa̱a̱ meiiⁿ na jnda̱ tueeⁿ'eⁿ ntyjiiyaya na meiⁿcwi'ñeeⁿcheⁿ ñ'oom na nlcaⁿ' nnom Ty'o̱o̱ts'om, nñequiaaⁿ. 23T'o̱ Jesús, matsoom nnom: —Ncwando'nnda' ti'ty'iu' meiiⁿ na jnda̱ tueeⁿ'eⁿ. 24T'o̱ Marta nnoom, matso: —Ntyjiiya na nncwando'nnda' ñetyjo̱ xuee na macanda̱ quia na nntseinlcwi Ty'o̱o̱ts'om nn'aⁿ na jnda̱ tja̱. 25Matso Jesús nnom: —Ja cwiluiindyo̱ na mañequia na cwita'ndo'xco nn'aⁿ, ndo' ja mañequia na ticantycwii na mawando' ts'aⁿ. 'Ñeeⁿ juu na matseiyu' ñ'eⁿndyo̱, meiiⁿ na cue', maxjeⁿ nncwando'xco. 26Ndo' ticwii cwii ts'aⁿ na matseiyu' ñ'eⁿndyo̱, ticantycwii na nncwando', ndo' meiⁿ tijoom nntsuuñe. ¿Aa matseiyu' na ljo'? 27Matsoom nnom Jesús: —Mayuu' Ta, matseiyu'a na 'u cwiluiindyu' Cristo, Jnda Ty'o̱o̱ts'om. Ma'u jo' na tseixmaⁿ' na nncwje'cañoom' tsjoomnancue. 28Jnda̱ na tso Marta na luaa', quia jo' tjaaⁿ, tjacwaaⁿ tyjeeⁿ María. Ñemaaⁿ' matsoom nnom tsaⁿ'ñeeⁿ: —Jnda̱ tyjee' nquii Maestro ndo' maqueeⁿ'ñê 'u. 29Quia na jndii María na ljo', seityuaaⁿ'aⁿ, jndyocatjomñê Jesús yuu na m'aaⁿyâ. 30Ee xjeⁿ'ñeeⁿ tyootsaaquia̱a̱'â quii' tsjoom ñ'eⁿ Jesús. Ndi m'aaⁿyâ ñ'eⁿñê yuu na tjacatjomñe Marta jâ. 31Ndo' joo nn'aⁿ judíos na cwila'jomndye ñ'eⁿ María na cwiñe'quia na t'maⁿ ts'oom, quia nty'iaana na seityuaaⁿ'aⁿ, teicantyjaaⁿ, jlueeⁿ'eⁿ quii' w'aa, ty'entyjo̱na naxeeⁿ'eⁿ. Ee jla'tiuuna na wjaacaty'ioom yuu waa tsei'tsuaa. 32Quia na tueⁿ'eⁿ na m'aaⁿyâ ñ'eⁿ Jesús, tcoom'm xtyeeⁿ jo nc'ee. Matsoom nnom: —Jeeⁿ 'u Ta, toom cwe' m'aaⁿ' ñjaaⁿñe, quia jo' tîcue' ñetyjo̱. 33Nty'iaa' Jesús na jeeⁿ maty'ioo María, ndo' jeeⁿ cwityuee nn'aⁿ judíos na tquiontyjo̱ naxeeⁿ'eⁿ. Quia jo' jeeⁿ seichjoo'na' ts'om Jesús, ndo' sei'ndaa'na ntyjeeⁿ. 34Tax'eeⁿ nda̱a̱na, matsoom: —¿Yuu cwijom ty'iu'yo' jom? Jluena nnoom: —Ta, candyo' canty'ia'. 35Ndo' Jesús ty'ioom. 36Quia jo' joo nn'aⁿ judíos jlue: —Queⁿ'yo' cwenta na jeeⁿ wi' ts'oom ti'ts'oo. 37Sa̱a̱ cwantindye joona jluena: —Tsaⁿs'am'aaⁿ' s'aaⁿ na ya nty'iaa' tsaⁿnchjaaⁿ'. ¿Aa nchii mati nnda̱a̱ nnts'aaⁿ na tîcue' Lázaro? 38Sei'ndaa'nnda'na' ntyjii Jesús. Saayâ ñ'eⁿñê yuu na waa tsue'tsjo̱' na tuii tsei'tsuaa juuna'. Cwita̱' tsjo̱' 'ndyoots'aa'na'. 39Tso Jesús nda̱a̱na: —Quindyo̱'yo' tsjo̱'waa. Juu Marta, xjo ts'oo, matsoom: —Jeeⁿ 'u Ta, je' jnda̱ teic'eeñê ee jnda̱ jnda̱a̱' ñequiee xuee na tueeⁿ'eⁿ. 40Matso Jesús nnom: —¿Aa nchii jnda̱ tsjo̱o̱ njom', xeⁿ nntseiyu' nnty'ia'njom' na nntseit'maaⁿ'ñena' Ty'o̱o̱ts'om? 41Quia ljo'cheⁿ tei'ndyo̱o̱na tsjo̱' yuu na tjaa'ndyena ts'oo. Ndo' jlunda̱a̱ñê, matsoom: —Jeeⁿ quianl'ua' 'u Tsotya̱ya na mandi' ñ'oom 'ndyo̱ya. 42Ee mantyjiiya na ñequii'cheⁿ mandi' ñ'oom na matseina̱ⁿya njom'. Sa̱a̱ cwe' nc'e nn'aⁿ na jndyendye na m'aⁿna na cañomya jo' chii tsjo̱o̱ya ñ'oomwaa' cha cala'yu'na na 'u jñom' ja. 43Ndo' quia na jnda̱ tsoom na luaa', seiweeⁿ jñeeⁿ'eⁿ, tsoom: —Lázaro, calui'. 44Ndo' juu ts'oo Lázaro, jlueeⁿ'eⁿ na chu'tyjoo liaa na tintmeiⁿ nc'eeⁿ ndo' l'o̱o̱ⁿ. Ndo' ta̱' nnoom payom. Matso Jesús nda̱a̱ naⁿ'ñeeⁿ: —Calacano̱ⁿ'yo' liaameiⁿ' cha nnda̱a̱ nncjaⁿ. 45Ndo' majndye nn'aⁿ judíos'ñeeⁿ quia na nty'iaana na luaa' s'aa Jesús, jla'yu'na ñ'eⁿñê. 46Sa̱a̱ nt'omndye joona ty'entyjaa'na nn'aⁿ fariseos. Tyoluena chiuu nty'iaana na s'aa Jesús. 47Jo' chii tjomndye nquiee ntyee na cwiluiitquiendye ñequio nn'aⁿ fariseos ñequio nt'omcheⁿ nc'iaana na m'aⁿ n'iaaⁿ. Tyoluena nda̱a̱ nc'iaana: —¿Chiuu nl'aayo̱o̱? Ee teijndye ts'iaaⁿ t'maⁿ mach'ee tsaⁿm'aaⁿ' na tixocaluii na cwe' ts'aⁿ nnts'aa. 48Ndo' xeⁿ cwe' n'ndya̱a̱to̱o̱ na ncjaach'eetyeeⁿ na luaa', quia jo' cha'tso nn'aⁿ nla'yu' ñ'eⁿñê. Ndo' na ljo' nquiee naⁿmaⁿn'iaaⁿ nn'aⁿ romanos nla'tyuii'na wats'om 'naaⁿ jaa nn'aⁿ judíos ñequio ndaandyuaa 'naaⁿya. 49Caifás jndyu cwiindye joo naⁿ'ñeeⁿ na luaa' tso. Juu cwiluiitquieñê chu'ñeeⁿ nda̱a̱ ntyee cwentaa jaa nn'aⁿ judíos. Matsoom nda̱a̱ naⁿ'ñeeⁿ: —'O meiⁿchjoo ticala'no̱ⁿ'yo'. 50Meiⁿ ticaliu'yo' na yati xeⁿ na cue' cwii tsaⁿs'a cwentaa cha'tsondye nn'aⁿ ndyuaaya, cha tints'aa gobiernom na cwja̱a̱ya na cha'tsondyo̱. 51Sa̱a̱ nchii cantyja na jndo̱' ts'om nqueⁿ na luaa' ñ'oom tjeiiⁿ'eⁿ. Jom nc'e na cwiluiiñê tyee na cwiluiit'maⁿñê nda̱a̱ jaa nn'aⁿ judíos chu'ñeeⁿ, jo' chii seijndo̱' Ty'o̱o̱ts'om ts'oom na nncue' Jesús cwentaa nn'aⁿ judíos. 52Ndo' nchii macanda̱ cwe' cantyja 'naaⁿ nn'aⁿ judíos, mati nntjoom na ljo' cha cha'tsondye nn'aⁿ na meiⁿquiayuucheⁿ na m'aⁿ na quit'maⁿ n'om jom nntseitjom Ty'o̱o̱ts'om joona cantyja 'naaⁿ'aⁿ. 53Jo' chii nc'e na luaa' tso Caifás, cantyjati xuee'ñeeⁿ jnaⁿna' na jla'jomndye naⁿmaⁿn'iaaⁿ'ñeeⁿ na nla'cuee'na Jesús. 54Cwe' nc'e jo', tîconom xcweyaaⁿ quii'ntaaⁿ nn'aⁿ judíos. Jo' chii jluii'â ts'o̱ndaa Judea ñ'eⁿñê, saayâ cwii tsjoom chjoo na jndyu Efraín. Tsjoom'ñeeⁿ candyoo' m'aaⁿna' ñequio ndyuaa na tjaa nn'aⁿ c'oom. T'o̱o̱ⁿyâ ñ'eⁿñê jo' jo' cwantindyo xuee. 55Ndo' jnda̱ jaawindyoo' na nncuee' xuee pascua na jaa nn'aⁿ judíos cwilacwja̱a̱ya canmaⁿ. Cwii tjo̱o̱cheⁿ na nncuee' xuee pascua'ñeeⁿ, jndyendye nn'aⁿ jlui'na njoomna, ty'ena Jerusalén cha nnda̱a̱ nntjei'ljuu'ndyena cantyja 'naaⁿ' ñ'oom na cwila't'maaⁿ'ndyo̱ Ty'o̱o̱ts'om. 56Joo nn'aⁿ na ty'e xuee tyol'ueena Jesús. Yocheⁿ na tyom'aⁿna wats'om, tyoluena nda̱a̱ nc'iaana: —¿Chiuu m'aaⁿ' n'om'yo', aa nnts'aacheⁿna' na ticañoom ncuee? 57Ntyee na cwiluiitquiendye nda̱a̱ jaa nn'aⁿ judíos ñequio nn'aⁿ tmaaⁿ' fariseos tqueⁿna ñ'oom na jndei'na'. Sa̱'ntjomna xeⁿ m'aaⁿ meiⁿcwi'ñeeⁿcheⁿ ts'aⁿ na ntyjii yuu m'aaⁿ Jesús, catseicandii tsaⁿ'ñeeⁿ joona, cha na nnda̱a̱ nnt'uena jom.
Juan 11


3L'ue ts'om Pablo na nncjaañ'eⁿ Timoteo ñ'eⁿñê. Jo' chii seijndaa'ñê na tuii ñ'eⁿ tsaⁿ'ñeeⁿ cha'xjeⁿ costumbre na cwil'a nn'aⁿ judíos ñequio yo'ndaa na naⁿnom. S'aaⁿ na ljo' cha nn'aⁿ judíos na m'aⁿ ndyuaa na cwi'oona til'ana na tila'ñoom'ndyena ñ'oom na cwiñequiana ee nquiu naⁿ'ñeeⁿ na Timoteo nchii ts'aⁿ judío tsotyeeⁿ.
Hechos 16:3
One App.
815 Languages.


1'Ja cwiluiindyo̱ ts'o̱o̱ ntjom na mayuu' ndo' Tsotya̱ya cwiluiiñê ts'aⁿ na mateix'ee juuna'. 2Matyjeeⁿ meiⁿnquia l'o̱ ts'o̱o̱'ñeeⁿ na tyool'ana' ta̱. Sa̱a̱ ticwii l'o̱ ts'o̱o̱'ñeeⁿ na cwil'ana' ta̱, matyjeeⁿ nqueⁿna' cha majndyeti ta̱ cal'ana'. 3Mati joo ñ'oom na ma'mo̱o̱ⁿ nda̱a̱'yo' maqueⁿlju'na' n'om'yo' cha ya nl'a'yo' ts'iaaⁿ 'naⁿya. 4Jo' chii caljoo'ndyo'tyeⁿ'yo' cantyja 'naⁿya, cha'xjeⁿ macwiljoo'ndyo̱tya̱ⁿya ñ'eⁿndyo'. Ee cha'xjeⁿ ts'o̱ ts'o̱o̱ xonda̱a̱ nnts'aa cheⁿnquiina' ta̱ xeⁿ ticat'uiina' nquii ts'o̱o̱, majo'ti cantyja 'naⁿ'yo', meiⁿ xocats'aana' na nncue' ta̱ nl'a'yo' xeⁿ ticaljoo'ndyo' cantyja 'naⁿya. 5'Ja cwiluiindyo̱ x'ee ts'o̱o̱, ndo' 'o cwiluiindyo' l'o̱ ts'o̱o̱. 'Ñeeⁿ cwii 'o na tyeⁿ matseijomñe cantyja 'naⁿya, ndo' na cwiljoo'ndyo̱ ñ'eⁿñe, tsaⁿ'ñeeⁿ jndye cha'cwijom ta̱ nncue' cantyja 'naaⁿ'aⁿ. Sa̱a̱ xeⁿ na nnto̱ⁿ'ñe cantyja 'naⁿya, tjaa'naⁿ ljo' cwii nnda̱a̱ nnts'aa. 6'Ñeeⁿ juu na ticaljoo'ñe cantyja 'naⁿya, nntquie'na' juu cha'xjeⁿ cwityeⁿnquie' l'o̱ ts'o̱o̱, ndo' jo' jo' cwicaaⁿna'. Jnda̱ chii cwicajñeeⁿ' nn'aⁿ l'o̱o̱'ñeeⁿ, cwitioomna joona' quii' chom. 7'Xeⁿ cwila'jomndyo'tyeⁿ'yo' cantyja 'naⁿya, meiⁿ ticatsuu' n'om'yo' ñ'oom na mañequiaya, quia jo' cataⁿ'yo' nnom Ty'o̱o̱ts'om cha'tso na l'ue n'om'yo', ndo' nñequiaaⁿ. 8Luaa waa na matseit'maaⁿ'ñena' Tsotya̱ya, na cantyja 'naⁿ'yo' jndye ta̱ nncue'. Ee laa'ti' m'mo̱ⁿna' na mayuu'cheⁿ cwila'xmaⁿ'yo' nn'aⁿ na cwila'jomndyo' ñequio ñ'oom na mañequia. 9Cha'xjeⁿ juu Tsotya̱ya candya' ts'oom ja, mati ja candya' ts'o̱o̱ⁿya 'o. Jo' chii caljoo'ndyo'tyeⁿ'yo' cantyja na m'aaⁿya na candya' ts'o̱o̱ⁿya 'o. 10Ja matseicanda̱a̱'ndyo̱ ñ'oom na matsa̱'ntjom Tsotya̱, ndo' cwiljoo'ndyo̱ cantyja na candya' ts'oom ja. Ñequii'cheⁿ cala'canda̱'yo' ñ'oom na matsa̱'ntjo̱ⁿya 'o, ee na nl'a'yo' na ljo', nljoo'ndyo'tyeⁿ'yo' cantyja na candya' ts'o̱o̱ⁿya 'o. 11'Ñ'oommeiiⁿ matseina̱ⁿya nda̱a̱'yo' cha nla'xmaⁿ'yo' na neiⁿ'yo' ñ'eⁿndyo̱ ndo' cha canda̱a̱'ya nnc'om'yo' na neiⁿ'yo'. Hasta quiaana' na waljoo'cheⁿ na neiⁿ'yo' na cwila'canda̱a̱'ndyo' yuu na matsa̱'ntjo̱ⁿya. 12Luaa waa ñ'oom na matsa̱'ntjo̱ⁿ: C'om'yo' na wi' n'om'yo' nc'iaa'yo', cha'xjeⁿ m'aaⁿya na candya' ts'o̱o̱ⁿya 'o. 13Tjaa'naⁿ cwii na t'maⁿti na ma'mo̱ⁿna' na wi' ts'om ts'aⁿ nc'iaa' cha'na juu ts'aⁿ na nñequiaañe na cue' cwentaa nc'iaa'. 14'O cwiluiindyo' nc'iaya xeⁿ cwila'canda̱a̱'ndyo' na matsa̱'ntjo̱ⁿya 'o. 15Je' tacatsjo̱o̱tya̱ya na 'o cwiluiindyo' moso. Ee ts'aⁿ na m'aaⁿ moso ticaljeiiⁿ ljo' matseijndaa'ñe patrom 'naaⁿ'aⁿ. Je' matsjo̱o̱ya na 'o cwiluiindyo' nn'aⁿ na ya ñ'oom ñ'eⁿndyo̱ ee jnda̱ tquiaya na caliu'yo' cha'tso ñ'oom na jnda̱ jndiiya 'ndyoo Tsotya̱ya. 16'O nchii tjeii'ndyo' na nla'xmaⁿ'yo' cantyja 'naⁿya, nnco̱ tjeii'ndyo̱ 'o, ndo' jnda̱ ty'io̱ⁿya ts'iaaⁿ 'o na catsa'yo' ndo' cal'a'yo' yuu na ñenquii'cheⁿ nntseit'maaⁿ'ñena' Ty'o̱o̱ts'om. Ee na ljo' nl'a'yo' meiⁿquia ñ'oom na ntaⁿ'yo' nnom Tsotya̱ ñequio xueya, jom nñequiaaⁿ. 17Luaa ñ'oom na matsa̱'ntjo̱ⁿya 'o: C'om'yo' na wi' n'om'yo' nc'iaa'yo'. 18'Quia ticuee' n'om nn'aⁿ tsjoomnancue 'o, cala'no̱ⁿ'yo' na ja tyuaa'ti t'omna na ticuee' n'omna. 19Xeⁿ cwila'xmaⁿ'yo' cantyja 'naaⁿ' tsjoomnancue, nn'aⁿ cwentaa'na' nnc'omna na neiiⁿna 'o cha'xjeⁿ na neiiⁿna nc'iaana, sa̱a̱ nc'e jnda̱ tjeii'a 'o quii'ntaaⁿna, jo' chii ticala'xmaⁿ'yo' cantyja 'naaⁿ' tsjoomnancue, ndo' jo' na jndoo nn'aⁿ 'o. 20Cjaañjoom' n'om'yo' ñ'oom na jnda̱ ñetsjo̱o̱ nda̱a̱'yo', na juu ts'aⁿ na m'aaⁿ moso ticaluiit'maⁿñê cha'xjeⁿ nquii ts'aⁿ na matsa̱'ntjom jom. Nc'e na cwita'wi' nn'aⁿ ja, mati nnta'wi'na 'o. Ndo' xeⁿ cwila'canda̱a̱'ndyena ñ'oom na mañequiaya, quia jo' mati nla'canda̱a̱'ndyena ñ'oom na nñe'quia'yo'. 21Cha'tso nmeiⁿ' nl'ana 'o cwe' nc'e na la'xmaⁿ'yo' cwentaya ee ticata'jnaaⁿ'na nqueⁿ na jñoom ja quii'ntaaⁿna. 22'Xeⁿ nchii na jndyotseina̱ⁿya nda̱a̱na, quia jo' tixocwijndaa' na la'xmaⁿna jnaⁿ. Sa̱a̱ je' tixocanda̱a̱ nluena na ticaliuna na cwila'tjo̱o̱ndyena nnoom. 23Ee 'ñeeⁿ juu na jndoo' ja, mati jndoo' tsaⁿ'ñeeⁿ nqueⁿ na cwiluiiñê Tsotya̱. 24Tijoom ñes'aa cwiicheⁿ ts'aⁿ ts'iaaⁿ quii'ntaaⁿ nn'aⁿ cha'xjeⁿ ts'iaaⁿ na mats'aa. Xeⁿ na nchii ts'iaaⁿmeiⁿ' mats'aa, quia jo' tixocwijndaa' na cwila'tjo̱o̱ndyena nnoom, sa̱a̱ je' meiiⁿ na jnda̱ ñenty'iaana ts'iaaⁿ na mats'aa cantyjati xjeⁿ na to̱'a, m'aⁿna na jndoona ja ndo' mati nqueⁿ na cwiluiiñê Tsotya̱. 25Sa̱a̱ luaa' waa cha catseicanda̱a̱'ñena' ñ'oom na teiljeii naquii' ljeii na cwilei'ñ'omna na matsa̱'ntjomna', na matsona': "Jndoona ja meiiⁿ tjaa'naⁿ cwii nnom cantyja 'naⁿya na matseijndaa'ñena' na nl'ana na ljo'." 26'Ja nlcaaⁿ'a nnom Tsotya̱ na cajñoom Espíritu na cwiluiiñe na mayuu' naquii' n'om'yo'. Quia na jnda̱ tyjeeⁿ'eⁿ nncwji'yuu'ñê cantyja 'naⁿya. 27Ndo' mati 'o nntjei'yuu'ndyo' cantyja 'naⁿya, ee m'aⁿ'yo' ñ'eⁿndyo̱ xjeⁿ na to̱'jndya̱a̱ ts'iaaⁿmeiiⁿ.
Juan 15


1Quia na jnda̱ teindyo̱o̱'â Jerusalén, na nndyoo' ta na jndyu Olivos, squia̱a̱yâ tsjoom Betfagé. Jñom Jesús we nn'aⁿ na cwila'jomndye ñ'eⁿñê. 2Tsoom nda̱a̱na: —Catsaquie'yo' tsjoom chjoo ndyeyu jo nda̱a̱'yo'. Jo' jo' mantyja nliu'yo' cwii snomxquie na ñjomyo', mati ñ'eⁿ jndayo'. Calacanaⁿ'yo', quiocho'yo' jooyo' na m'aaⁿya ñjaaⁿ. 3Ndo' xeⁿ nncwax'ee ts'aⁿ ndyue'yo' chiuu na cwitsacho'yo' quioo' ntsmeiiⁿ'eⁿ, luaa candu'yo' nnoom: "Nquii Ta tjo̱o̱ñê jooyo'." Quia jo' mañoom' nñequiaa ts'aⁿ na nquiocho'yo' jooyo'. 4Luaa' tuii cha catseicanda̱a̱'ñena' ñ'oom na seineiⁿ profeta, luaa seiljeiⁿ: 5Candu'yo' nda̱a̱ nn'aⁿ tsjoom Sión: "Queⁿ'yo' cwenta macwjee'cañoom nquii rey na cwiluiiñe na matsa̱'ntjom 'o, ticatseit'maaⁿ'ñe cheⁿnqueⁿ, ee cwe' snom wa'ljoom. Snom chjoo, quioo' na maxjeⁿ ts'iaaⁿ' na nnchuu xuu." 6Quia jo' we naⁿ'ñeeⁿ na cwila'jomndye ñ'eⁿ Jesús, ty'ena, l'ana cha'xjeⁿ ñ'oom na tsoom nda̱a̱na. 7Tquie'ñ'omna snomxquie'ñeeⁿ ñequio jndayo'. Ndo' tioona liaana nanqueⁿ' quioo'ñeeⁿ, chii tjawa'ljoom. 8Jndyendye nn'aⁿ ty'eñ'eeⁿna ñ'eⁿ Jesús. Nt'om naⁿ'ñeeⁿ tyola'n'meiiⁿ'na liaana ts'om nato yuu na wjaⁿ. Ndo' nt'om nn'aⁿ tyotyje luee n'oom, tsa̱'na joona' ts'om nato. 9Nn'aⁿ na 'oojndyee ñequio nn'aⁿ na 'oontyjo̱ to̱'na tyola'xuaana, tyoluena: —Matseit'maaⁿ'ñena' nquii rey na cwiluiiñe jndacantyjo David. Matio'naaⁿñena' nqueⁿ na macwjee'cañoom ts'iaaⁿ 'naaⁿ' Ta Ty'o̱o̱ts'om. Matseit'maaⁿ'ñena' jom nandye cañoom'luee. 10Quia na tjaquiee' Jesús Jerusalén jeeⁿ t'maⁿ seits'eiina' naquii' n'om cha'tsondye nn'aⁿ tsjoom'ñeeⁿ. Tyoluena nda̱a̱ nc'iaana: —¿'Ñeeⁿ ts'aⁿ tsaⁿm'aaⁿ'? 11T'o̱o̱ nn'aⁿ na ñ'eeⁿ ñ'eⁿñê, jluena: —Tsaⁿm'aaⁿ jñoom Jesús. Cwiluiiñê profeta na jnaaⁿ tsjoom Nazaret ts'o̱ndaa Galilea. 12Tjaquiee' Jesús wats'om t'maⁿ, jleintyjo̱o̱ⁿ cha'tso nn'aⁿ na cwinda̱a̱ ndo' na cwila'jnda 'naⁿ jo' jo'. Seicantqueeⁿ meiⁿsa 'naaⁿ nn'aⁿ na cwila'jndyoondye s'om ndo' majo'ti s'aaⁿ ñequio ntsula̱ 'naaⁿ nn'aⁿ na cwinda̱a̱ cantu'. 13Tsoom nda̱a̱ naⁿ'ñeeⁿ: —Waa ljeii 'naaⁿ' Ty'o̱o̱ts'om na matsona': "W'aya jndyuna' w'aa yuu na cwila'neiⁿ nn'aⁿ nnom Ty'o̱o̱ts'om", sa̱a̱ 'o cwil'a'yo' juuna' cha'cwijom tsue'tsjo̱' yuu na cwicatoo'ndye naⁿcanty'ue. 14Ndo' naⁿnchjaaⁿ ñ'eeⁿ nn'aⁿ na tileic'ooca', tquie'cañomna wats'om t'maⁿ na m'aaⁿ Jesús. Sein'maaⁿ joona. 15Sa̱a̱ ntyee na cwiluiitquiendye ñequio nn'aⁿ na cwit'mo̱o̱ⁿ ljeii na tqueⁿ Moisés nty'iaana ts'iaaⁿ t'maⁿ na matsein'maaⁿ nn'aⁿ. Ndo' mati tyondyena na tyolaxuaa yocanch'u na tyolue: "Matseit'maaⁿ'ñena' nquii rey na cwiluiiñe jndacantyjo David." Quia jo' t'maⁿ jla'wjee naⁿ'ñeeⁿ jom. 16Jluena nnoom: —¿Aa ticandi' ljo' cwilue yocanch'um'aⁿ'? T'o̱ Jesús nda̱a̱na, tsoom: —Mandiiya. Ndo' 'o, aa tijoom ñejla'naⁿ'yo' ljeii 'naaⁿ' Ty'o̱o̱ts'om na matsona': 'U jnda̱ seijndaa'ndyu' na yonch'u ñequio yo'ndaa na ndicwaⁿ cwintei' joona nla't'maaⁿ'ndyena ja ñequio na xcwee' n'omna. 17Mana 'ndii Jesús joona, jlueeⁿ'eⁿ tsjoom Jerusalén, tjaaⁿ tsjoom chjoo Betania. Jo' jo' ljoo'ñê natsjom. 18Teincoo cwiicheⁿ xuee wjaalcweeⁿ'eⁿ tsjoom Jerusalén. Jndyo na ñejnoom'm. 19Nty'iaaⁿ'aⁿ cwii ts'oom higuera na meintyjee' 'ndyoo nato. Tjatseicandyoo'ñê sa̱a̱ ljeiiⁿ na meiⁿcwii ta̱ higo tjaa na cantyja, macanda̱ tsco na ntyjoo. Tso Jesús nacjoo' ts'oom'ñeeⁿ: —Tajom xuee cwii nntsa'nnda' ta̱. Mañoom' tjacaaⁿ ts'oom higuera'ñeeⁿ. 20Ndo' jâ nn'aⁿ na cwilajomndyô̱ ñ'eⁿ Jesús, quia na nty'iaayâ na tuii na luaa', jeeⁿ tjawee' n'o̱o̱ⁿyâ. Tax'a̱a̱yâ nnoom: —¿Chiuu waayuu na mañoom' tjacaaⁿ ts'oom higuerawaa'? 21T'o̱ Jesús nda̱a̱yâ, tsoom: —Mayuu'cheⁿ nndye'yo' nntsjo̱o̱, xeⁿ na cwilayu'ya n'om'yo' ndo' tic'om'yo' na we waa na cwila'tiuu'yo', nnda̱a̱ nl'a'yo' cha'na s'aaya ñ'eⁿ ts'oom higuerawaa'. Ndo' nchii macanda̱ jo' sa̱a̱ meiⁿnquia na nquiu'yo' na jeeⁿ jndei'na' nnda̱a̱ nl'a'yo'. Nnts'aana' cha'cwijom na nndu'yo' nnom sjo̱waa': "Quindyo̱' ñjaaⁿ. Cju'na' 'u ts'om ndaaluee," maxjeⁿ nnda̱a̱ nnaⁿndyo'. Meiiⁿ waa cwii na jeeⁿ jndei'na' na cwiwinom'yo', hasta matseijomna' cha'na cwii sjo̱ t'maⁿ nquiu'yo' sa̱a̱ nnda̱a̱ nnaⁿndyo' ñ'eⁿ juuna'. 22Ee cha'tso na cwitaⁿ'yo' na cwilaneiⁿ'yo' nnom Ty'o̱o̱ts'om, xeⁿ tyeⁿ cwilayu'yo', maxjeⁿ nnto'ñoom'yo' cha'xjeⁿ na cwitaⁿ'yo'. 23Tjaquiee'nnda' Jesús wats'om t'maⁿ. Yocheⁿ na ma'mo̱o̱ⁿ nda̱a̱ nn'aⁿ jo' jo', ntyee na cwiluiitquiendye ñequio nn'aⁿ na cwiluiitquiendye jo nda̱a̱ nn'aⁿ judíos tquiontyjaa'na jom. Ta'x'eena nnoom, jluena: —¿'Ñeeⁿ najndeii ñ'eⁿ na mache' na nmeiiⁿ'? Ndo' ¿'ñeeⁿ juu tquiaa na matsei'xmaⁿ' najndu'? 24T'o̱ Jesús nda̱a̱ naⁿ'ñeeⁿ, tsoom: —Mati ja nncwax'a̱ya cwii ñ'oom nda̱a̱'yo'. Xeⁿ nnt'o̱'yo' juuna' quia jo' mati ja nntsjo̱o̱ nda̱a̱'yo' 'ñeeⁿ juu tquiaa najndo̱ na nmeiiⁿ' mats'aa. 25Quia jo' tax'eeⁿ nda̱a̱na, tsoom: —Na tyotseits'oomñe Juan nn'aⁿ, ¿yuu jnaⁿ najndeii na tyotseixmaaⁿ? ¿Aa na m'aaⁿ Ty'o̱o̱ts'om jnaⁿna' oo aa nn'aⁿ jlue na ljo' cats'aaⁿ? Quia jo' to̱'na, tyo'maⁿ cheⁿnquieena ñ'eⁿ nc'iaana, tyoluena: —Jeeⁿ sa ¿chiuu nnt'o̱o̱yo̱o̱ na luaa' mawax'eeⁿ? Ee xeⁿ nl'uuya na jnaⁿna' cantyja 'naaⁿ' Ty'o̱o̱ts'om, quia jo' majo'to nntsoom nda̱a̱ya: "¿Chiuu na tîcalayu'yo' ñ'oom na tso Juan?" 26Sa̱a̱ xeⁿ nl'uuya na jnaⁿna' cwe' cantyja 'naaⁿ nn'aⁿ, nnda̱a̱ nlco'wi'na' jaa nl'a nn'aⁿ na jndyendye, ee cha'tsondye joona cwila'yu'na na Juan cwiluiiñê ts'aⁿ na tyoñequiaa ñ'oom' Ty'o̱o̱ts'om. 27Jo' chii t'o̱o̱na nnom Jesús, jluena: —Jeeⁿ ticaliuuyâ. Tso Jesús nda̱a̱na: —Aa ya, mati ja xocatsjo̱o̱ nda̱a̱'yo' yuu jnaⁿ najndeii na matseixmaⁿya na s'aaya nmeiiⁿ'. 28Quia jo' tsoti Jesús nda̱a̱ naⁿ'ñeeⁿ: —C'oom' n'om'yo' cantyja 'naaⁿ' ñ'oomwaa na tjañoom' na manntsjo̱o̱. T'oom cwii ts'aⁿ. Tyom'aⁿ we ntseinaaⁿ yonom. Tjantyjaaⁿ'aⁿ ts'aⁿ na tuiiñejndyee, tsoom nnom: "'U re jndaaya, cja' je' catsa' ts'iaaⁿ na waa ntjoomya." 29T'o̱ tsaⁿ'ñeeⁿ, "Ja, ta, maxjeⁿ ticjo̱." Sa̱a̱ jnda̱ je' seichuii'na' na seitiuu, tja tjacats'aa ts'iaaⁿ. 30Jnda̱ chii tjantyjaaⁿ'aⁿ cwiicheⁿ jnaaⁿ. Majo'ti tsoom nnom tsaⁿ na jnda̱ we. T'o̱ tsaⁿ'ñeeⁿ nnoom: "Aa ya, ta, jo̱ya." Sa̱a̱ tîcjaa. 31Ndo' tax'ee Jesús, tsoom: —Candu'yo' je', ¿Cwaaⁿ cwii na wendye joona s'aa yuu na l'ue ts'om tsotyena? Jlue naⁿ'ñeeⁿ: —Juu jnaaⁿ na tjantyjaa'jñeeⁿ. Quia jo' tso Jesús nda̱a̱na: —Mayuu'cheⁿ nndye'yo' nntsjo̱o̱, na nquiee naⁿcwito'ñoom s'om ndo' mati lculjaa' tyuaa'ti nñe'quiandyena na nntsa̱'ntjom Ty'o̱o̱ts'om naquii' n'omna, nchiiti 'o. 32Ee tyjee'cañoom Juan quii'ntaaⁿ'yo' na tyoñequiaaⁿ ñ'oom cantyja na maty'iomyana' sa̱a̱ 'o maxjeⁿ tîcala'yu'yo' ñ'oom na tyoñequiaaⁿ. Nn'aⁿ na cwito'ñoom s'om ñequio lculjaa', joona jla'yu'na ñ'oom na tyoñequiaaⁿ. 'O tqueⁿ'yo' cwenta na ljo' sa̱a̱ chaa' l'uu lcwe' n'om'yo' na nlayu'yo' ñ'oom na tjei'yuu'ñê. 33'Candye'yo' je' cwiicheⁿ ñ'oom tjañoom': Tyom'aaⁿ cwii ts'aⁿ na t'maⁿ ndyuaa' niom. Tcoom'm l'o̱o̱ uva. S'aaⁿ tiom ndiocheⁿ. S'aaⁿ peila na nnc'oocue ndaa na jnda̱ 'ndiindyena ta̱uva. Mati s'aaⁿ cwii tatsiaⁿndye na nljo ts'aⁿ na nnts'aa cwenta ntjom'ñeeⁿ. Jnda̱ chii tioom cwenta ntjom'ñeeⁿ luee nn'aⁿ na nl'ayana ts'iaaⁿ. Quia na ncue' ta̱a̱' ntjom, nnco'ñoom na tseixmaⁿna' cwentaaⁿ'aⁿ. Jnda̱ na seijndaa'ñê cha'tso nmeiⁿ', tjaaⁿ cwiicheⁿ ndyuaa. 34Ndo' quia tue'ntyjo̱ xjeⁿ na jnda̱ tquie ta̱, jñoom mosoom'm na m'aⁿ naⁿ'ñeeⁿ na c'oocachona ta̱ na tantjom tyuaaⁿ'aⁿ. 35Sa̱a̱ nn'aⁿ na cwil'a ts'iaaⁿ jo' jo' jla'cjaa lueena moso'ñeeⁿ. Cwii tsaⁿ'ñeeⁿ tjaa'na jom. Cwiicheⁿ tsaⁿ'ñeeⁿ jlacuee'na jom. Ndo' cwiicheⁿ tsaⁿ na jnda̱ ndyee tyojñomna ljo̱'. 36Quia na jndii patrom na luaa', majndyeti mosoom'm jñomnnaaⁿ'aⁿ na m'aⁿ naⁿ'ñeeⁿ. Sa̱a̱ majo'ti tjoomna l'a naⁿ'ñeeⁿ. 37'Na cwii macanda̱ jñoom jnda nqueⁿ ee seitioom naquii' ts'oom: "Ti'jndaaya luaa, nla't'maaⁿ'ndyena juu." 38Sa̱a̱ nn'aⁿ na cwil'a ts'iaaⁿ quia nty'iaana jnda nquii patrom'ñeeⁿ, jluena nda̱a̱ nc'iaana: "Luaa' jnda nquii patrom. Tsaⁿm'aaⁿ' nnaaⁿ'aⁿ tyuaawaa. Cwa nlacua̱a̱'a jom cha nljo 'naaⁿ'aⁿ lua̱a̱ jaa." 39Ndo' t'uena jom, tjeii'na jom nnom ntjom. Jo' jo' jla'cuee'na jom. 40Quia jo' tax'ee Jesús nda̱a̱ naⁿ'ñeeⁿ, tsoom: —Quia na nncwjee'nnda' nquii ts'aⁿ na 'naaⁿ' ntjom'ñeeⁿ, ¿ljo' cwilatiuu'yo' na nnts'aaⁿ ñequio nn'aⁿ na cwil'a ts'iaaⁿ nnom tyuaaⁿ'aⁿ? 41Jluena nnoom: —Xoc'oom na wi' ts'oom naⁿ'ñeeⁿ, maxjeⁿ nntseicwjeⁿ naⁿ'ñeeⁿ na jeeⁿ tia nn'aⁿndyena. Ndo' nñequiaaⁿ ntjoom'm luee nt'omcheⁿ nn'aⁿ na joo nñe'quia na tantjom tyuaaⁿ'aⁿ quia na nncue' ntjom. 42Quia jo' seineiⁿti Jesús nda̱a̱ naⁿ'ñeeⁿ cwii ñ'oom na seijoom'ñe cheⁿnqueⁿ na tsjo̱' na ya jom. Tsoom: —¿Aa tijoom ñejla'naⁿ'yo' ljeii 'naaⁿ' Ty'o̱o̱ts'om na matsona'?: Majuuto tsjo̱' na tixocwil'ue nquiu luañe na cwil'a tsiaⁿtsjo̱', jnda̱ mawacatyeeⁿna' nqui tsiaⁿtsjo̱'. Nquii Ta Ty'o̱o̱ts'om seijndaa'ñê na ljo'. Ndo' jeeⁿ cwijaawee' n'o̱o̱ⁿya na cwinty'iaaya na luaa' tuii. 43Jo' chii candye'yo' nntsjo̱o̱, juu na laxmaⁿ'yo' cantyja 'naaⁿ' na matsa̱'ntjom Ty'o̱o̱ts'om, nncwjeeⁿ'eⁿ naya'ñeeⁿ luee'yo', ndo' nñequiaaⁿ na nt'omcheⁿ nn'aⁿ nlaxmaⁿna juuna'. 44Ndo' mati cantyja 'naaⁿ' tsjo̱'waa' na seina̱ⁿya nda̱a̱'yo', meiⁿcwi'ñeeⁿcheⁿ ts'aⁿ na tileicatsei'no̱ⁿ' cantyja 'naⁿya, nlco'wi'na' tsaⁿ'ñeeⁿ cha'cwijom ts'aⁿ na toomñe na tiooñe nacjoo' tsjo̱'. Sa̱a̱ ts'aⁿ na tiñe'catseiyu' ñ'eⁿndyo̱ maxjeⁿ nlco'wi'na' jom quia na nncue'ntyjo̱ xjeⁿ na nncu'xeⁿ Ty'o̱o̱ts'om nn'aⁿ. Quia jo' nntseijomna' tsaⁿ'ñeeⁿ cha'cwijom ts'aⁿ na tioo cwii tsjo̱' t'maⁿ nacjoo' na seitiuujnda̱a̱na' juu. 45Ndo' ntyee na cwiluiitquiendye ñequio nn'aⁿ fariseos, jnda̱ na jndyena ñ'oom tjañoom'meiⁿ' na seineiⁿ Jesús, jla'no̱ⁿ'na na cantyja 'naaⁿna tjeiiⁿ'eⁿ ñ'oomwaa'. 46Jo' chii seijmeiⁿ'na' joona na ñe'cat'uena jom. Sa̱a̱ nquiaana nn'aⁿ na jndyendye. Ee naⁿ'ñeeⁿ cwitjeii'na cwenta na jom cwiluiiñê profeta.
Mateo 21


1Chu na jnda̱ quin'oom na m'aaⁿ Tiberio César tsaⁿmaⁿts'iaaⁿ t'maⁿ tsjoom Roma, quia jo' tyom'aaⁿ Poncio Pilato gobiernom ts'o̱ndaa Judea. Ndo' Herodes tyom'aaⁿ gobiernom ts'o̱ndaa Galilea. Tyjeeⁿ Felipe tyom'aaⁿ gobiernom ts'o̱ndaa Iturea ñequio ts'o̱ndaa Traconite. Lisanias tyom'aaⁿ gobiernom ts'o̱ndaa Abilinia. 2Ndo' Anás ñequio Caifás, joona ntyee na tyoluiitquiendyena nda̱a̱ ntyee quia jo'. Ndo' Juan jnda Zacarías, xjeⁿ'ñeeⁿ tquiaa Ty'o̱o̱ts'om ñ'oom nnoom quia na m'aaⁿ yuu tjaa nn'aⁿ c'om. 3Tyomanoom cha'waa ndyuaa na nndyoo' jndaa Jordán. Tyoñequiaaⁿ ñ'oom na calcwe' n'om nn'aⁿ jnaaⁿna cha nntseit'maⁿ ts'om Ty'o̱o̱ts'om joona, ndo' nleits'oomndyena. 4Tuii na luaa' cha'xjeⁿ na matso ljeii libro na chuu ñ'oom 'ndyoo profeta Isaías. Matso ljeii'ñeeⁿ: M'aaⁿ ts'aⁿ na matseineiⁿ nda̱a̱ nn'aⁿ yuu tjaa nn'aⁿ c'om. Matso tsaⁿ'ñeeⁿ: "Cala'jndaa'ndyo' naquii' n'om'yo' cha'cwijom cwii nato na juu jo' nndyocwjee'cañoom nquii na nntsa̱'ntjom 'o. Cata'ndyo'xcwe'yo' cha'cwijom cwilayo̱'yo' nato na nñoom. 5Maxjeⁿ nntseicatoo'na' ticwii cwii cantmaⁿ' ndo' ticwii cwii sjo̱ ñequio ta nleisuna'. Nanto na canc'eeⁿ, nntseiliuuna', ndo' nanto na cwajndii nntseiyo̱na'. 6Quia jo' nnty'iaa cha'tsondye nn'aⁿ Nquii na maqueⁿ Ty'o̱o̱ts'om na nncwji'n'maaⁿñê joo." 7Jndyendye nn'aⁿ tyo'oontyjaa'na Juan na nntseits'oomñê joona. Quia jo' tyotsoom nda̱a̱na: —'O tsjaaⁿ canduulja, ¿'ñeeⁿ t'mo̱ⁿ nda̱a̱'yo' na calei'nom'yo' na nndyocwjee'cañoom na nntseiw'ii Ty'o̱o̱ts'om 'o? 8C'om'yo' na ndyaandyo' cha m'mo̱ⁿna' na mayuu'cheⁿ cwilcwe' n'om'yo'. Ndo' ticala's'andyo' cheⁿncjo'yo' naquii' n'om'yo' na nndu'yo': "Jaa cwiluiindyo̱ tsjaaⁿ Abraham." Nndye'yo' nntsjo̱o̱, meiiⁿ cwe' ljo̱'meiiⁿ nnda̱a̱ nntseicwaqueⁿ Ty'o̱o̱ts'om na nluiindyena' tsjaaⁿ Abraham, quia jo' n'ndiina' 'o. 9'O matseijomna' cha'cwijom n'oom na tis'a ta̱ cwil'a. Ndo' manquiu'yo' n'oom na tical'a ta̱ na ya, maxjeⁿ nnt'ua'na'. Ndo' xeⁿ jnda̱ nntioom nn'aⁿ joona' quii' chom. Maluaa' matseijomna' na nnts'aa Ty'o̱o̱ts'om ñ'eⁿndyo' 'o xeⁿ tical'a'yo' yuu na ya. 10Quia jo' ta'x'ee naⁿ'ñeeⁿ nnoom: —¿Chiuu macaⁿna' na cal'aayâ xeⁿ yuu' na ljo'? 11T'o̱o̱ⁿ nda̱a̱na, tsoom: —Ts'aⁿ na maleiñ'oom we cotom, quiaa cwii nnom ts'aⁿ na tjaa na cuaa. Ndo' 'ñeeⁿ na waa nantquie, cats'aa naya ts'aⁿ na tjaa'naⁿ chiuu ya. 12Mati nn'aⁿ na cwito'ñoom s'om cwentaa' gobiernom tquiona nam'aaⁿ na nleits'oomndyena. Jluena nnoom: —Ta, ¿chiuu macaⁿna' na cal'aayâ? 13T'o̱o̱ⁿ nda̱a̱na: —Tancwinom'yo' na cwitjei'yo' ts'iaaⁿnda̱a̱ nn'aⁿ. Cataⁿ'yo' tomti na matsona' na nntioomna. 14Mati ta'x'ee sondaro nnoom: —Ndo' jâ je', ¿chiuu macaⁿna' na cal'aayâ? T'o̱o̱ⁿ nda̱a̱na: —Talacaty'ue'yo' nn'aⁿ, ndo' talaco̱'yo' cantu joona cwe' cha na nnda̱a̱ nntjei'yo' s'om 'naaⁿna. Caljoya n'om'yo' cwanti na cwitantjom'yo'. 15Cha'tsondye nn'aⁿ jeeⁿ tyocantyjaa' n'omna na nncwjee' juu Cristo. Jo' chii tyom'aaⁿ' n'omna cantyja 'naaⁿ' Juan, ¿aa nnts'aacheⁿna' na jom cwiluiiñê Cristo? 16Jo' chii t'o̱o̱ⁿ nda̱a̱ cha'tsondyena, tsoom: —Ja matseits'o̱o̱ⁿndyo̱ 'o ñequio ndaatioo, sa̱a̱ mandyontyjo̱ nqueⁿ na nntseits'oomñê 'o na nñequiaaⁿ Espíritu Santo naquii' n'om'yo'. Sa̱a̱ nt'omndyo' 'o nnts'aana' cha'cwijom nntseits'oomñê 'o ñequio chom ee na nnt'uiityeⁿna' 'o cantyja jnaⁿ'yo'. Nqueⁿ t'maⁿti cwiluiiñê nchiiti ja. Meiⁿ ticatseixmaⁿya na cwe' ja na nntseicanaⁿ'a lcoom'm. 17Jnda̱ wjaawindyoo' na nntu'xeⁿndyo'. Ee 'o la'xmaⁿ'yo' cha'cwijom lqueeⁿ na ndicwaⁿ cwajndii. Luaa ts'iaaⁿ cantyja 'naaⁿ' lqueeⁿ. Matseicueeñe ts'aⁿ lqueeⁿ trigo, cha ya ya nlju'na'. Quia na jnda̱ lju'ya lqueeⁿ'ñeeⁿ, mana nntseiweeⁿ joona' ts'om tsa̱'. Sa̱a̱ lqueeⁿ lue' ñ'eⁿ to' njñoom chom jo'. Maluaa' matseijomna' na mach'ee Ty'o̱o̱ts'om. Nn'aⁿ na ya cwil'a maco'ñoom joona sa̱a̱ nn'aⁿ na tis'a cwil'a, nntseicoom joona ñequio chom na tijoom canduu'. 18Nmeiⁿ' ñ'oom na tyotseijndo̱' Juan n'om nn'aⁿ ñequio jndye nt'omcheⁿ ñ'oom na tyotseicañeeⁿ joona ñ'oom naya. 19Herodes, tsaⁿ na m'aaⁿ gobiernom ts'o̱ndaa Galilea, jom cwe' m'aaⁿyaaⁿ ñ'eⁿ Herodías, scuu' tyjeeⁿ Felipe. Jo' na seitia' Juan jom na ticatsa̱'ntjomna' na ljo' mach'eeⁿ ndo' ñequio cha'tso natia na jnda̱ ñes'aa tsaⁿ'ñeeⁿ. 20Luaa seicwaljoo'tyeeⁿ nacjoo cha'tso natia na s'aaⁿ, na tjoom'm Juan w'aancjo. 21Quia na jnda̱ teits'oomndye jndye nn'aⁿ, mati teits'oomñe Jesús, xcwe na matseineiiⁿ nnom Ty'o̱o̱ts'om ndo' seicanaaⁿñena' tsjo̱'luee. 22Jndyocue Espíritu Santo nacjoom'm cha'cwijom catu'. Ndo' teic'uaa na seineiⁿ Ty'o̱o̱ts'om cañoom'luee, matso: —'U cwiluiindyu' Jndaaya na candya' ts'o̱o̱ⁿya. Jeeⁿ neiⁿya 'u. 23Ndo' Jesús cha'na ntquiuu nchoo' qui choom'm quia na to̱o̱ⁿ'o̱ⁿ ts'iaaⁿ na jñom Ty'o̱o̱ts'om jom. Tyolue nn'aⁿ jnda José jom. Ndo' José jnda Elí, 24Elí jnda Matat, Matat jnda Leví, Leví jnda Melqui, Melqui jnda Jana, Jana jnda José, 25José jnda Matatías, Matatías jnda Amós, Amós jnda Nahum, Nahum jnda Esli, Esli jnda Nagai, 26Nagai jnda Maat, Maat jnda Matatías, Matatías jnda Semei, Semei jnda José, José jnda Judá, 27Judá jnda Joana, Joana jnda Resa, Resa jnda Zorobabel, Zorobabel jnda Salatiel, Salatiel jnda Neri, 28Neri jnda Melqui, Melqui jnda Adi, Adi jnda Cosam, Cosam jnda Elmodam, Elmodam jnda Er, 29Er jnda Josué, Josué jnda Eliezer, Eliezer jnda Jorim, Jorim jnda Matat, 30Matat jnda Leví, Leví jnda Simeón, Simeón jnda Judá, Judá jnda José, José jnda Jonán, Jonán jnda Eliaquim, 31Eliaquim jnda Melea, Melea jnda Mainán, Mainán jnda Matata, Matata jnda Natán, 32Natán jnda David, David jnda Isaí, Isaí jnda Obed, Obed jnda Booz, Booz jnda Salmón, Salmón jnda Naasón, 33Naasón jnda Aminadab, Aminadab jnda Aram, Aram jnda Esrom, Esrom jnda Fares, Fares jnda Judá, 34Judá jnda Jacob, Jacob jnda Isaac, Isaac jnda Abraham, Abraham jnda Taré, Taré jnda Nacor, 35Nacor jnda Serug, Serug jnda Ragau, Ragau jnda Peleg, Peleg jnda Heber, Heber jnda Sala, 36Sala jnda Cainán, Cainán jnda Arfaxad, Arfaxad jnda Sem, Sem jnda Noé, Noé jnda Lamec, 37Lamec jnda Matusalén, Matusalén jnda Enoc, Enoc jnda Jared, Jared jnda Mahalaleel, Mahalaleel jnda Cainán, 38Cainán jnda Enós, Enós jnda Set, Set jnda Adán, Adán jnda Ty'o̱o̱ts'om.
Lucas 3


1Cwitjeii'ndye nn'aⁿ cwii ts'aⁿ na nluiiñe tyee na tjacantyja cwiluiit'maⁿñe quii'ntaaⁿna. Cwity'iomna ts'iaaⁿ jom na meiⁿntyjeeⁿ'eⁿ jo nnom Ty'o̱o̱ts'om cwentaana, na nñequiaa tsaⁿ'ñeeⁿ 'naⁿ na cwiñequiana nnoom ñequio quioo' na cwila'cwjeena na cwila't'maaⁿ'ndyena jom. 2Ndo' nc'e juu tyee'ñeeⁿ ñecwiixjeⁿ matseitjo̱o̱ñe cha'xjeⁿ joona, jo' chii nnda̱a̱ nc'oom na wi' ts'oom nc'iaaⁿ'aⁿ na leicala'no̱ⁿ'na chiuu waa na matsa̱'ntjom Ty'o̱o̱ts'om nc'e mati jom cwiluiiñe ts'aⁿ na matseitjo̱o̱ñe, 3ndo' nc'e na matseixmaaⁿ na ljo', jo' chii matseicueⁿ'eⁿ quioo' na mañequiaaⁿ nnom Ty'o̱o̱ts'om cwentaa jnaaⁿ'aⁿ cha'xjeⁿ mati cwentaa nn'aⁿ tmaaⁿ' na matseixmaaⁿ. 4Meiⁿ tjaa 'ñeeⁿ juu na cwe' l'ue cheⁿnquii ts'om na caluiit'maⁿñe na nnc'oom ts'iaaⁿ tyee'ñeeⁿ. Maxjeⁿ nquii Ty'o̱o̱ts'om nnty'ioom ts'iaaⁿ'ñeeⁿ juu cha'xjeⁿ na ty'ioom juuna' Aarón. 5Maluaa' waa cantyja 'naaⁿ' Cristo, nchii ty'iomñe cheⁿnqueⁿ ts'iaaⁿ na cwiluiiñê tyee na tjacantyja, nquii Ty'o̱o̱ts'om seit'maaⁿ'ñe jom na catseixmaaⁿ ts'iaaⁿ'ñeeⁿ, ee manquiityeeⁿ tsoom: 'U cwiluiindyu' jndaaya. Xuee je' majndaa' na cwiluiindyo̱ tsotye'. 6Ndo' mati waa cwiicheⁿ ñ'oom'm na teiljeii na matsoom: 'U ñequii'cheⁿ na cwiluiindyu' tyee cha'xjeⁿ ts'iaaⁿ na tyotseixmaⁿ Melquisedec. 7Xjeⁿ na tando' Cristo nnom tsjomnancue jndeii tyotseineiiⁿ nnom Ty'o̱o̱ts'om, hasta tyoquiaa ndaannoom na tyoch'eeⁿ ty'oo nnom nquii na waa najndeii na matseixmaⁿ na tintseicuee'na' jom na tyuaa', ndo' nc'e na tyotseicaña̱a̱ⁿ, jo' chii jndii Ty'o̱o̱ts'om ñ'oom 'ñom. 8Ndo' nc'e na luaa', meiiⁿ na cwiluiiñe Cristo Jnda Ty'o̱o̱ts'om sa̱a̱ ljeiiⁿ na tcaⁿna' na catseicanda̱a̱'ñê jo nnom, 9ndo' cwii na jnda̱ tqueⁿna' na cwiluiiñê na canda̱a̱'ñê, seijndaa'ñena' na cha'tso nn'aⁿ na cwila'canda̱a̱'ndye joo nnoom, mañequiaaⁿ na la'xmaⁿna na ticantycwii na cwicalui'n'maaⁿndyena 10ee tqueⁿ Ty'o̱o̱ts'om jom tyee na tjacantyja na cwiluiit'maⁿñe, cha'na ts'iaaⁿ na tyotseixmaⁿ juu tyee Melquisedec. 11Jndye ñ'oom niom na matsona' na catsjo̱o̱ya nda̱a̱'yo' cantyja 'naaⁿ' ts'iaaⁿ na matseixmaⁿ tyee'ñeeⁿ sa̱a̱ mach'eena' na jndei'na' na nntseiteinco̱o̱'a juuna' nda̱a̱'yo' ee 'o jeeⁿ nc'uaa' cwila'no̱ⁿ'yo'. 12Jaach'ee xuee cwila'yu'yo' ñ'eⁿ Ty'o̱o̱ts'om, jo' chii matsona' na je' cwiluiindyo' nn'aⁿ na cwit'mo̱o̱ⁿ ñ'oom' Ty'o̱o̱ts'om nda̱a̱ nt'omcheⁿ, sa̱a̱ 'o ndicwaⁿ macaⁿna' na catseineiⁿxco ts'aⁿ nda̱a̱'yo' ñ'oom'm na tijndei'tina' na nntsei'no̱ⁿ' ts'aⁿ, 'o ndaatsuu macaⁿna' nchii nantquie na canda̱a̱'. 13Ndo' nn'aⁿ na cwe' ndaatsuu macaⁿna' joo, matseijomna' joona cha'cwijom yo'ndaa na ndicwaⁿ cwintei', ti'naaⁿ naⁿ'ñeeⁿ na ntjeii'na cwenta cantyja 'naaⁿ' ñ'oom na jndei'tina'. 14Sa̱a̱ nantquie na canda̱a̱', tseixmaⁿ juuna' cwentaa nn'aⁿ na canda̱a̱' cwila'no̱ⁿ' ñ'oom' Ty'o̱o̱ts'om. M'aaⁿna' cwentaa nn'aⁿ na ya cwitjeii' cwenta yuu na maty'iomyana' ndo' yuu na ticat'iomyana'.
Hebreos 5


1Jaancoo xuee neiⁿnco', xuee najndyee smaⁿna, tyjee'cañoom María Magdalena tsei'tsuaa'ñeeⁿ, ndicwaⁿ jaaⁿcheⁿ. Nty'iaaⁿ'aⁿ na jnda̱ teindyo̱ tsjo̱' na ñejñoom 'ndyoo juuna'. 2Quia jo' jleinoom, tjaaⁿ yuu na m'aaⁿ ja na jeeⁿ candya' ts'om Jesús ñ'eⁿ Simón Pedro. Matsoom nda̱a̱yâ: —Jnda̱ tjeii'na sei'ts'o 'naaⁿ' Ta Jesús tsei'tsuaa, meiⁿ ticaliuuyâ yuu tqueⁿna juuna'. 3Quia jo' ja ñequio Pedro saayâ, squia̱a̱yâ yuu waa tsei'tsuaa. 4Ñe'cwi saayâ, jleino̱o̱ⁿyâ, sa̱a̱ jndeiiti jleino̱o̱ⁿ, nchiiti Pedro. Jo' chii ja tua̱jndya̱a̱ya yuu waa tsei'tsuaa. 5Seintyjanquiondyo̱, nty'iaya liaa na ñechu'tyjooñe Jesús meindyuaana' naquii' tsei'tsuaa, sa̱a̱ tîcjo̱quia̱'a. 6Ndo' quia na tuee'cañoom Simón Pedro jo' jo', na cwijndyontyjo̱o̱ⁿ naxa̱ⁿ'a, jom tjaqueⁿ'eⁿ hasta naquii'cheⁿ tsei'tsuaa. Mati nty'iaaⁿ'aⁿ joo liaa'ñeeⁿ na ñechu'tyjooñe Jesús meindyuaana' jo' jo'. 7Ndo' juu liaa na ñeta̱' xqueⁿ Jesús ljeiiⁿ na ticwacatyeeⁿna' ñequio nt'omcheⁿ liaa na ñechu'tyjooñê. Wacatyeeⁿna' na ñenquiina', chi'lcwiina'. 8Quia jo' mati ja na matseijomndyo̱ ñ'eⁿ Jesús, tjo̱quia̱'a naquii'cheⁿ tsei'tsuaa. Nty'iaya na ljo' waa, ndo' quia ljo'cheⁿ seiyu'a. Ee meiiⁿ na ja tua̱jndya̱a̱ jo' jo', sa̱a̱ tîcjo̱quia̱'a na mandiñoom'. 9Ee xjeⁿ'ñeeⁿ ndicwaⁿ tjo̱o̱cheⁿ nla'no̱o̱ⁿ'â ñ'oom' Ty'o̱o̱ts'om na teiljeii na matsona' maxjeⁿ nñequiaa Ty'o̱o̱ts'om na nncwando'xco Jesús xeⁿ jnda̱ tue'. 10Quia jo' wendyô̱ jâ na cwilajomndyô̱ ñ'eⁿñê jluii'â tsei'tsuaa. Saalcwa̱a̱'â na waa w'aayâ. 11Sa̱a̱ María meintyjee'cheeⁿ nacañoom' tsei'tsuaa, maty'ioom. Yocheⁿ na maty'ioom jo' jo', seintyjanquioñê na nty'iaaⁿ'aⁿ naquii'cheⁿ tsei'tsuaa. 12Jo' jo' nty'iaaⁿ'aⁿ we ángeles, jeeⁿ canchii' liaa cwee'na. Cwii tsaⁿ'ñeeⁿ wacatyeeⁿ jo yuu na ñet'oom xqueⁿ Jesús, ndo' x'iaaⁿ'aⁿ wacatyeeⁿ jo yuu ñet'om nc'ee Jesús. 13Ndo' ta'x'eena nnoom: —¿Chiuu 'u ts'aⁿ na maty'ioo'? Tsoom nda̱a̱na: —Jnda̱ ty'eñ'omna nqueⁿ na cwiluiiñê na matsa̱'ntjoom ja, meiⁿ ticaljeiiya yuu ty'equeⁿna jom. 14Jnda̱ ncue na tsoom na luaa', quia jo' teiqueeⁿ, nty'iaaⁿ'aⁿ na meintyjee' Jesús jo' jo', sa̱a̱ ticwajnaⁿ'aⁿ na nquii Jesús jo'. 15Tso Jesús nnoom: —'U yuscu, ¿chiuu na jeeⁿ maty'ioo'? ¿'Ñeeⁿ juu mal'ue'? Ndoo' ntyjeeⁿ ts'aⁿ na mach'ee cwenta ntjom'ñeeⁿ juu Jesús. Jo' chii matsoom nnom: —Aa ndi' ta, xeⁿ 'u tjañ'oom' jom, catsu' no̱o̱ⁿ yuu tja'queⁿ' jom, quia jo' nncjo̱c'o̱ⁿya jom. 16Quia jo' matso Jesús: —María. Jnda̱ na jñeeⁿ na tjei' Jesús xueⁿ'eⁿ, quia jo' teiqueeⁿ. T'o̱o̱ⁿ ñequio ñ'oom na cwila'neiⁿ nn'aⁿ judíos. Matsoom: —Raboni. Ñ'oom'ñeeⁿ matsona' ts'aⁿ na ma'mo̱ⁿ ñ'oom' Ty'o̱o̱ts'om nda̱a̱ nc'iaa'. 17Matso Jesús nnoom: —Tint'uii'tyeⁿ' ja, ee tyoocjo̱waa na m'aaⁿ Tsotya̱ya. Sa̱a̱ cja' na m'aⁿ ti'nc'iaya na cwiteijndeiina ja, catseicandii' na majo̱waa na m'aaⁿ Tsotya̱ya na mati cwiluiiñê Tsotye'yo', na m'aaⁿ Ty'o̱o̱ts'omya ndo' Ty'o̱o̱ts'om cwenta'yo'. 18Quia jo' tja María Magdalena, tjatseicañeeⁿ jâ na cwilajomndyô̱ ñ'eⁿ Jesús. Juu María t'mo̱o̱ⁿ nda̱a̱yâ ñ'oom na jnda̱ seineiⁿ Jesús nnoom, ndo' na jnda̱ nty'iaaⁿ'aⁿ juu. 19Ndo' mañejuu tmaaⁿ xuee neiⁿnco'ñeeⁿ, jâ nn'aⁿ na t'maⁿ Jesús tjomndyô̱ na ñe'naaⁿ'. Jla'cata̱'tya̱a̱ⁿyâ ndyueel'a nc'e na nquiaayâ nc'iaaya nn'aⁿ judíos. Xjeⁿ'ñeeⁿ tyjee'cañoom na m'aaⁿyâ, teintyjeeⁿ'eⁿ xcwe quii'ntaaⁿyâ. Matsoom: —C'oom'yo' na tjaa ñomtiuu. 20Ndo' jnda̱ tsoom na luaa', t'mo̱o̱ⁿ l'o̱o̱ⁿ ñequio tsei'ntsqueeⁿ'eⁿ nda̱a̱yâ. Ndo' tquiaana' na jeeⁿ neiiⁿyâ na nty'iaanndaa'â jom. 21Ndo' tsoom nda̱a̱yâ: —Quiaa Ty'o̱o̱ts'om na tjaa ñomtiuu laxmaⁿ'yo'. Cha'xjeⁿ jnda̱ jñoom ja ñequio ñ'oom naya 'naaⁿ'aⁿ malaa'ti' majño̱o̱ⁿya 'o. 22Ndo' quia na jnda̱ tsoom na luaa', tjoom'm jndye nda̱a̱yâ. Tsoom: —Cato'ñoom'yo' Espíritu Santo. 23'Ñeeⁿ joo na cwilat'maⁿ n'om'yo' jnaaⁿ, mati Ty'o̱o̱ts'om matseit'maⁿ ts'oom jnaaⁿna. Sa̱a̱ 'ñeeⁿ joo na ticalacandyaandyo' cantyja 'naaⁿ jnaaⁿ, maxjeⁿ tyeⁿ jnda̱ t'uii jnaaⁿna joona. 24Xjeⁿ na jndyojndyee Jesús, juu Tomás, cwii jâ na cwilajomndyô̱ ts'iaaⁿ na mach'eeⁿ tic'oomñê, jom tsaⁿ na cwil'uuyâ catyeⁿnquiee. 25Jo' chii nt'omndyô̱ jâ l'uuyâ nnom Tomás: —Jnda̱ nty'iaayâ nquii Jesús. Sa̱a̱ t'o̱o̱ⁿ nda̱a̱yâ: —Ja xeⁿ ticanty'iano̱o̱ⁿ 'naaⁿ yuu na tjaa clavos n'oml'o̱o̱ⁿ, ndo' na nncwjaa'ndyo̱ nnomts'o̱o̱ yuu na jla'cjoondye clavos, ndo' xeⁿ ticantquieendyo̱ jnda'ts'o̱o̱ tsei'ntsqueeⁿ'eⁿ maxjeⁿ xocatseiyu'a na wando'xcoom. 26Jnda̱ ñeeⁿ xuee na tuii na luaa' quia jo' jâ nn'aⁿ na t'maⁿ Jesús na calajomndyô̱ ñ'eⁿñê tyom'aaⁿnndaa'â w'aa'ñeeⁿ, ndo' quia ljo'cheⁿ mati ñ'eⁿ Tomás. Ndo' tyjee'cañoom Jesús naquii' ntaaⁿyâ na ndi ta̱' ndyueel'a. Tsonnaaⁿ'aⁿ nda̱a̱yâ: —C'om'yo' na tjaa ñomtiuu. 27Mañoom' matsoom nnom Tomás: —Caty'iom' nnomts'o̱' ts'om ts'o̱o̱ya, ndo' canty'ia' l'o̱o̱ya. Ndo' cwjaa'ndyu' jnda'ts'o̱' tsei'ntsquieeya. Tantsa' na tiñe'catseiyu'. 28T'o̱ Tomás nnoom, tso: —Jeeⁿ 'u Ta, 'u cwiluiindyu' Ty'o̱o̱ts'omya ndo' nquii na matsa̱'ntjom ja. 29Matso Jesús nnoom: —'U Tomás, cwe' na je' jnda̱ nty'ia'njom' ja, jo' na matsei'yu'. Matio'naaⁿñe Ty'o̱o̱ts'om nn'aⁿ na cwila'yu' ñ'eⁿndyo̱ meiiⁿ tyoonty'iaanda̱a̱na ja. 30Jâ nn'aⁿ na t'maⁿ Jesús na calajomndyô̱ ñ'eⁿñê jndo̱o̱'nda̱a̱yâ na jndye nt'omcheⁿ ts'iaaⁿ s'aaⁿ na tixocaluii na cwe' meiⁿquia ts'aⁿ nnts'aa. Joona' tîcwiljeii nacjoo' librowaa. 31Sa̱a̱ nmeiiⁿ matseiljeiya cha na calayu'yo' na juu Jesús cwiluiiñê Cristo, ndo' Jnda Ty'o̱o̱ts'om. Matseiljeiya nmeiiⁿ cha cantyja na cwilayu'yo' ñ'eⁿñê nnto'ñoom'yo' na ticantycwii na cwitando'yo'.
Juan 20


1Ñ'eⁿ Silvano ndo' ñ'eⁿ Timoteo, ja Pablo matseiljeiya cartawaañe na matseicwano̱ⁿya juuna' na m'aⁿ' 'o tmaaⁿ' nn'aⁿ na macwji' Ty'o̱o̱ts'om cwentaaⁿ'aⁿ tsjoom Tesalónica, na cwila'xmaⁿ'yo' cwentaa' Tsotya̱a̱ya Ty'o̱o̱ts'om ndo' Jesucristo na cwiluiiñê na matsa̱'ntjoom jaa. 2Nquii Tsotya̱a̱ya Ty'o̱o̱ts'om ñequio Jesucristo, quiana na canda̱a̱'ya nto'ñoom'yo' naya na la'xmaⁿna ñequio na meiⁿcwii ñomtiuu tinc'om'yo' jo nda̱a̱na. 3'O nn'aⁿya, ñequii'cheⁿ macaⁿna' na nñequiaayâ na quianl'uaa' Ty'o̱o̱ts'om cantyja 'naⁿ'yo', ndo' maty'iomyana' na cwil'aayâ na ljo' ee wjaawixcweti na cwila'yu'ya n'om'yo' ñ'eⁿñê ndo' nc'e cwii ndo' cwiindyo' wi'ti n'om'yo' ntyjee'yo'. 4Hasta quii'ntaaⁿ ntmaaⁿ' nn'aⁿ na macwji' Ty'o̱o̱ts'om cwentaaⁿ'aⁿ cwilana̱a̱ⁿyâ cantyja 'naⁿ'yo'. Cwitjei's'aayâ 'o na m'aⁿ' nioom'cheⁿ n'om'yo' meiiⁿ na jndye nnom nawi' na cwiwinom'yo' ndo' na cwintyjo̱ nn'aⁿ 'o sa̱a̱ cwit'mo̱ⁿ'yo' na cwila'yu'ya n'om'yo' ñ'eⁿ Ty'o̱o̱ts'om. 5Nc'e na luaa' cwil'a'yo', ma'mo̱ⁿna' na jeeⁿ xcwe macwji' Ty'o̱o̱ts'om cwenta cantyja 'naⁿ'yo'. Ee matsa̱a̱ⁿ'a̱ⁿ 'o na la'xmaⁿ'yo' na nntsaquiee'ndyo' yuu na matsa̱'ntjoom. Nc'e na ljo', je' cwiwinom'yo' nawi'. 6Ty'o̱o̱ts'om mach'eeⁿ na maty'iomyana' na joo nn'aⁿ na cwita'wi' 'o je', nlco'weeⁿ'eⁿ joona. 7Ndo' mati 'o na wi' na cwitjom'yo' nñequiaaⁿ na nnta'jndya̱a̱yâ ñ'eⁿndyo' majuu xuee quia na nleitquioo'ñennda' Ta Jesús. Ee mats'ia jo' na nnaaⁿ cañoom'luee nndyocueeⁿ. Nleitquioo'ñê naquii' ntsaachom ñequio ángeles cwentaaⁿ'aⁿ na jeeⁿ jnda̱. 8Nñoom na nnt'ueeⁿ nn'aⁿ na ticala'xmaⁿna cwentaa' Ty'o̱o̱ts'om meiⁿ tical'añ'oomndyena ñ'oom na tseixmaⁿ Ta Jesús na macwji'n'maaⁿñê añmaaⁿ nn'aⁿ. 9Naⁿ'ñeeⁿ tixocantycwii na nnt'uiityeⁿna' joona. Ndo' tquia nncwji'ndyo̱na' joona ñequio yuu na nnc'oom Jesucristo na nluiit'maⁿñê ndo' ñequio najndeii na matseixmaaⁿ. 10Nluii na ljo' juu xuee quia na nñoom na nla't'maa'ndye nn'aⁿ 'naaⁿ'aⁿ jom, na cha'tsondye nn'aⁿ na cwila'yu'na ñ'eⁿñê nncjaawee' n'omna, mati ñ'eⁿ' 'o na jnda̱ macwila'yu'yo' ñ'oom na tyoñequiaayâ cantyja 'naaⁿ'aⁿ. 11Jo' chii ñequii'cheⁿ cwilana̱a̱ⁿyâ nnom Ty'o̱o̱ts'om cantyja 'naⁿ'yo'. Cwitaaⁿyâ nnom nqueⁿ na jnda̱ tqueeⁿ 'o na cala'xmaⁿ'yo' cwentaaⁿ'aⁿ na ñequii'cheⁿ nncjaawee' ts'oom ñ'eⁿndyo'. Mati cwitaaⁿyâ na nñequiaaⁿ cantyja najneiⁿ naquii' n'om'yo' cha nnda̱a̱ nla'canda̱'ndyo' cha'tso ñ'oom na ya na cwiqueⁿ n'om'yo', ndo' na nntseicanda̱a̱'ñena' cha'tso ts'iaaⁿ na ya na cwil'a'yo' nc'e na cwila'yu'ya n'om'yo' ñ'eⁿñê. 12Nc'e na luaa', nntseit'maaⁿ'ñena' xuee' Ta Jesús cantyja 'naⁿ'yo', ndo' mati nntseit'maaⁿ'ñê 'o nc'e naya na matseixmaⁿ nquii Ty'o̱o̱ts'om na cwila't'maaⁿ'ndyo̱ ndo' cantyja 'naaⁿ' Ta Jesucristo.
2 Tesalonicenses Array


1Tue'ntyjo̱ xuee na teitquioo'ñe Juan, to̱o̱ⁿ'o̱ⁿ na tyotseits'oomñê nn'aⁿ. Tyoñequiaaⁿ ñ'oom nda̱a̱na ts'o̱ndaa Judea jo ndo' yuu tjaa nn'aⁿ c'om. 2Tyotsoom: —Calcwe' n'om'yo' ee juu na matsa̱'ntjom Ty'o̱o̱ts'om mandyocwje'cañoomna' 'o. 3Cantyja 'naaⁿ' Juan'ñeeⁿ na tyotseineiⁿ profeta Isaías, tsoom: M'aaⁿ cwii ts'aⁿ jo ndo' yuu tjaa nn'aⁿ c'oom na jndeii matseineiⁿ nda̱a̱na. Matso tsaⁿ'ñeeⁿ: "Calajndaa'ndyo' naquii' n'om'yo' cha'cwijom cwii nato na juu jo' nndyocwje'cañoom nquii na cwiluiiñe na nntsa̱'ntjom 'o. Cata'ndyo'xcwe'yo' cha'cwijom na cwilayo̱'yo' nato na nñoom." 4Juan'ñeeⁿ tyocweⁿ liaa na tuii ñequio soo' camello. Tyochu'tyeⁿ tsiaⁿ'aⁿ ñequio cwii tjaⁿ. Ndo' nantquie na tyocwaaⁿ'aⁿ calcaa ntyue' ñequio tsiom' jnda̱a̱. 5Ndo' jndye nn'aⁿ tsjoom Jerusalén ñequio nn'aⁿ na m'aⁿ cha'waa ts'o̱ndaa Judea ndo' mati nn'aⁿ na m'aⁿ cantsu 'ndyoo jndaa Jordán, tyo'oona na m'aaⁿ. 6Seits'oomñê joona ts'om jndaa Jordán jnda̱ na lcwe' n'omna jnaaⁿna. 7Sa̱a̱ quia na nty'iaaⁿ'aⁿ na jndye nn'aⁿ fariseos ñequio saduceos tquiona na m'aaⁿ na ñe'cwits'oomndyena, quia jo' tsoom nda̱a̱na: —'O cwiluiindyo' cha'na canduu na cwilei'nom'yo' na nquiaayo' na nnt'uiiwi'na' jooyo'. Ee 'o cwinquio'yo' na m'aaⁿya na nquia'yo' na nntseiw'ii Ty'o̱o̱ts'om 'o. ¿'Ñeeⁿ t'mo̱ⁿ nda̱a̱'yo' na waa na nnda̱a̱ nlui'n'maaⁿndyo' nawi' na quia nndyo? 8Ca'ndye'yo' na tis'a ndo' cal'a'yo' yuu na ya, quia jo' m'mo̱ⁿna' na mayuu'cheⁿ cwilcwe' n'om'yo'. 9Meiⁿ ticalas'andyo' cheⁿncjo'yo' naquii' n'om'yo' na nndu'yo': "Jaa tjaa na teincuu' nacjooya ee Abraham cwiluiiñê weloo welooya." Candye'yo' nntsjo̱o̱, meiiⁿ cwe' ljo̱'meiiⁿ nnda̱a̱ nntseicwaqueⁿ Ty'o̱o̱ts'om na nluiindyena' tsjaaⁿ Abraham na jndyowicantyjoo', quia jo' n'ndiina' 'o. 10'O matseijomna' cha'cwijom n'oom na tis'a ta̱ cwil'a. Ndo' manquiu'yo' n'oom na tical'a ta̱ naya, maxjeⁿ nnt'uana'. Ndo' xeⁿ jnda̱ t'ua n'oom'ñeeⁿ nntioom nn'aⁿ joona' quii' chom. Maluaa' matseijomna' nnts'aa Ty'o̱o̱ts'om ñ'eⁿndyo' 'o xeⁿ tical'a'yo' yuu na ya. 11Ja mayuu' matseits'o̱o̱ⁿndyo̱ 'o ñequio ndaatioo ee na cwilcwe' n'om'yo'. Sa̱a̱ mandyontyjo̱ nqueⁿ na nntseits'oomñê 'o ñequio Espíritu Santo naquii' n'om'yo' ndo' ñequio chom. Nqueⁿ t'maⁿti tseixmaaⁿ, nchiiti ja. Meiⁿ ticatseixmaⁿya na cwe' ja nnt'uiya lcoom'm na nñequiaya joona' na nñjoom. 12Jnda̱ jaawindyoo' na nntu'xeⁿndyo' ee laxmaⁿ'yo' cha'cwijom lqueeⁿ na ndicwaⁿ cwajndii. Luaa ts'iaaⁿ cantyja 'naaⁿ' lqueeⁿ. Matseicueeñe ts'aⁿ lqueeⁿ hasta na nlju'ñ'eⁿ. Jnda̱ chii nntseiweeⁿ lqueeⁿ na ya naquii' w'aa. Sa̱a̱ nchuaa'na' njñoom chom. Maluaa' matseijomna' na nnts'aa Ty'o̱o̱ts'om. Nn'aⁿ na ya cwil'a maco'ñoom joona sa̱a̱ nn'aⁿ na tis'a cwil'a, nntseicoom joona ñequio chom na tijoom canduu'. 13Quia jo' jnaⁿ Jesús ts'o̱ndaa Galilea, tjaaⁿ jndaa Jordán na nntseits'oomñe Juan jom. 14Sa̱a̱ tiñe'nquiaañe Juan na caluii na ljo'. Tsoom: —Cwa jnda̱ tyje'cañoom' ja na catseits'oomndyo̱ 'u meiiⁿ na matsona' na 'u catseits'oomndyu' ja. 15T'o̱ Jesús, matsoom nnom: —Je' quiaandyu'to' na caluii na ljo'. Ee macaⁿna' na laa'ti' calacanda̱a̱'ndyo̱ cha'tso cantyja na maty'iomyana'. Ndo' tancuee' Juan. 16Jnda̱ na teits'oomñe Jesús, jlueeⁿ'eⁿ quii' ndaa. Ndo' seicanaaⁿñena' tsjo̱'luee. Nty'iaaⁿ'aⁿ Espíritu na cwiluiiñe Ty'o̱o̱ts'om ndyocue cha'cwijom catu'. Jndyocaljo nacjoom'm. 17Ndo' nandye cañoom'luee teic'uaa na seineiⁿ Ty'o̱o̱ts'om. Tsoom: —Luaañe Jndaaya na jeeⁿ candya' ts'o̱o̱ⁿ. Cantyja 'naaⁿ' jom mañequiaana' na neiⁿya.
Mateo 3


1'O nn'aⁿya, ñ'oom na macanda̱, calaneiⁿ'yo' nnom Ty'o̱o̱ts'om cantyja 'naaⁿyâ na tyuaa' nt'om ñ'oom cantyja 'naaⁿ' Ta Jesús cha'tso joo, ndo' nnts'aana' na jnda nquiu nn'aⁿ juuna' cha'xjeⁿ na tuii ñ'eⁿndyo' 'o. 2Ndo' mati cataⁿ'yo' na nndyaandyô̱ ljo' na ñe'cal'a nn'aⁿ na tia nn'aⁿndye ñ'eⁿndyô̱ na quie' n'omna ee ticha'tso nn'aⁿ cwilayu'ya n'omna ñ'eⁿ Ty'o̱o̱ts'om. 3Sa̱a̱ cwiluiiñê na mayom'm ndo' nñequiaaⁿ na nntsaanajnda̱'yo' cantyja 'naaⁿ'aⁿ ndo' na nncwañoom'm 'o ljo' ñe'cats'aa nquii tsaⁿjndii 'o. 4Jâ cwicantyjaa' n'o̱o̱ⁿyâ Ty'o̱o̱ts'om cantyja 'naⁿ'yo' ee 'o cwila'canda̱'yo' ñ'oom na ñet'mo̱o̱ⁿyâ nda̱a̱'yo'. Ndo' nquiuuyâ na ntsal'a'ti'yo' cha'xjeⁿ na cwitsa̱'ntjo̱o̱ⁿyâ 'o. 5Nqueⁿ na cwiluiiñê na matsa̱'ntjoom, cateijneiⁿ 'o na nnc'om'yo' na wi' n'om'yo' nn'aⁿ cha'xjeⁿ m'aaⁿ na candya' ts'oom joona, ndo' na nnc'om nioomcheⁿ n'om'yo' nawi' na cwiwinom'yo' cha'xjeⁿ tyom'aaⁿ jom quia na teinoom nawi' t'maⁿ. 6'O nn'aaⁿya, ñequio xuee' Ta Jesucristo cwitsa̱'ntjo̱o̱ⁿyâ na catjei'ndyo' ñequio ts'aⁿ na matseiyu' na tiñe'cats'aa ts'iaaⁿ meiⁿ tiñe'tseijomñe ñequio ñ'oom na ñet'mo̱o̱ⁿya nda̱a̱'yo'. 7Sa̱a̱ 'o manquiu'yo' na matsona' na cal'a'yo' cha'na ñel'aayâ. Ee quia na ñet'o̱o̱ⁿyâ quii'ntaaⁿ'yo', meiⁿjom ndii' tîcanty'ia'yo' na tîcal'aayâ ts'iaaⁿ. 8Ee jâ tîcato'ño̱o̱ⁿyâ naya luee'yo' na cwe'yu. Ñetqueⁿndyô̱ na ñel'aayâ ts'iaaⁿ, ñetantjo̱o̱ⁿyâ 'naⁿ na ñetcaⁿna' jâ. Naxuee natsjom ñejla'jnda̱a̱yâ cha ticatua̱a̱'â xuu nacjoo' meiⁿcwiindyo' 'o na nnteix'ee jâ. 9Meiiⁿ na maty'iomna' na cataaⁿyâ nda̱a̱'yo' ljo' na ñetcaⁿna' jâ sa̱a̱ tîcal'aayâ na ljo'. Ee ntyjaa' n'o̱o̱ⁿyâ na cal'o̱o̱ndyo' cha'xjeⁿ na cwil'aayâ. 10Ee quia ñet'o̱o̱ⁿyâ quii'ntaaⁿ'yo' tquia̱ⁿtya̱a̱ⁿyâ ñ'oom nda̱a̱'yo' juu ts'aⁿ na tiñe'cats'aa ts'iaaⁿ, meiⁿ ticatsona' na nlcwaaⁿ'aⁿ. 11Sa̱a̱ cwindya̱a̱yâ na ñ'eeⁿ' nt'omndyo' 'o na tiquil'a'yo' ts'iaaⁿ, cwe' cwiqueⁿndyo' na cwitii'ndyo' ljo' mach'eena' nt'omcheⁿ ntyjee'yo'. 12Nda̱a̱ nn'aⁿ na nmeiiⁿ' m'aⁿ, nc'e najndeii na matseixmaⁿ Ta Jesucristo, cwitsa̱'ntjo̱o̱ⁿyâ ndo' cwijñoom' ntyua̱a̱yâ 'o na cal'a'yo' ts'iaaⁿ na nntantjom'yo' 'naⁿ na macaⁿna' 'o. 13Ndo' 'o, nn'aaⁿya, ticwintqueⁿ'yo' na cwil'a'yo' yuu na maty'iomyana'. 14Queⁿ'yo' cwenta 'ñeeⁿ juu ts'aⁿ na tiñe'catseicanda̱ ñ'oom na cwil'uuyâ nda̱a̱'yo' nacjoo' cartawaañe. Ticala'quii'ndyo' ñ'eⁿ tsaⁿ'ñeeⁿ cha nlco'tiana' ntyjeeⁿ. 15Sa̱a̱ tinc'om ndiaa'ndyo' ñ'eⁿñê, 'o cala'jndo̱'yo' ts'oom cha'xjeⁿ cwii ts'aⁿ na matseiyu'. 16Nqueⁿ na matsa̱'ntjoom na tseixmaaⁿ na tjaa ñomtiuu c'oom ts'aⁿ jo nnoom quiaaⁿ na 'o tjaa ñomtiuu c'om'yo' na cha'waa xjeⁿ ñequio cha'tso na cwiwinom'yo'. 17Ja Pablo, nnco̱ matseiljeiya xueya nacjoo' cartawaañe cha'xjeⁿ quits'aa cha'tso carta 'naⁿya. 18Juu naya na matseixmaⁿ Jesucristo, c'oomna' ñequio cha'tsondyo'. Amén.
2 Tesalonicenses 3


1Catsei'no̱ⁿ' na ncuee na macanda̱ wi'ti nntjoom nn'aⁿ. 2Ee quia ljo'cheⁿ nnc'om nn'aⁿ na cwila'neiiⁿ'ndye cheⁿnquieena. Neiiⁿna s'om. Cwila't'maaⁿ'ndye cheⁿnquieena. Cwila's'andyena, cwila'lcundyena. Cwit'mo̱o̱ⁿna na ticuee' n'omna nquii Ty'o̱o̱ts'om. Xola'canda̱na ñ'oom na cwilue lotyena, londyeena. L'o̱na cwe' na wi' n'om naⁿ'ñeeⁿ joona. Xocala't'maaⁿ'ndyena ñ'oom na cwila'yu' nn'aⁿ ñequio Ty'o̱o̱ts'om. 3Tixoc'omna na wi' n'omna nc'iaana, l'o̱na meiiⁿ wi' cwitjoom naⁿ'ñeeⁿ. Cwila'tjomna cantu, tixoqueⁿndye cheⁿnquieena xjeⁿ cantyja 'naaⁿna. Jeeⁿ wi'ndyena ñequio nn'aⁿ, macwi'oona nacjoo' cha'tso na la'xmaⁿ na ya. 4Cwil'ueena yuu na nlco'wi'na' nc'iaana nc'e cwe' ljoljo na ya m'aⁿna ñ'eⁿ naⁿ'ñeeⁿ. M'aⁿna na ti'maaⁿ' n'omna. Cwitjeii'yandye cheⁿnquieena. Cwil'ueena yuu na tomti na nñequiaana' na neiiⁿ nquieena nchii yuu na l'ue ts'om Ty'o̱o̱ts'om. 5Cwil'ana na ndoo' jeeⁿ cwila't'maaⁿ'ndyena sa̱a̱ cantyja na cwil'ana macwji'na' na waa najndeii ñ'oom na cwila'jomndyena. Tintseiquii'ndyu' ñequio nn'aⁿ na nmeiiⁿ' cwil'a. 6Naⁿ'ñeeⁿ laxmaⁿna nn'aⁿ na cwiquie l'aa nn'aⁿ, ndo' cwinquioo'nn'aⁿna yolcu na jeeⁿ cwila'tjo̱o̱ndye, na joona m'aⁿna xjeⁿ 'naaⁿ' na queeⁿ n'omna, 7ñe'quii'cheⁿ ñe'candye yolcu'ñeeⁿ meiⁿnquia ñ'oom na cwit'mo̱o̱ⁿ nn'aⁿ sa̱a̱ tileicala'no̱ⁿ'na cwaaⁿ ñ'oom na mayuu'. 8Ndo' cha'xjeⁿ naⁿcalua' Janes ñequio Jambres jla'wendyena nacjoo' Moisés, mati naⁿm'aⁿ' cwilawendyena nacjoo' ñ'oom na mayuu', la'xmaⁿna nn'aⁿ na ntjeiⁿ nqueⁿ, ndo' joona cantyja na matseiyu'ya ts'om ts'aⁿ ñ'eⁿ Ty'o̱o̱ts'om, macwji'ndyo̱na' joona. 9Sa̱a̱ nn'aⁿ na nmeiiⁿ' cwinquio'nn'aⁿ xocwiyo na luaa' cwil'ana ee cha'xjeⁿ jla'no̱ⁿ' nn'aⁿ na joo we naⁿ'ñeeⁿ na tyola'wendyena nacjoo' Moisés tyom'aⁿna na ntjeiⁿ nqueⁿna, mati cha'tso nn'aⁿ nnc'ooliu na majo'ti laxmaⁿ naⁿm'aⁿ'. 10Sa̱a̱ mawajnaⁿ'ya' chiuu tseixmaⁿ ñ'oom na ma'mo̱o̱ⁿ, ntyji' chiuu waa ts'iaaⁿ na teijnoomya, ñequio na matseiyu'ya cwii ts'o̱o̱ⁿya, ndo' na m'aaⁿ nioomcheⁿ ts'o̱o̱ⁿ, ntyji' chiuu waa na jnda ntyjiiya Ty'o̱o̱ts'om, ndo' na wi'ts'o̱o̱ⁿya nn'aⁿ, ndo' mati na tica'ndiinc'uaa'ndyo̱, 11mantyji' na tyontyjo̱ nn'aⁿ ja ndo' nawi' na tyowino̱o̱ⁿ. Mantyji' chiuu tjo̱ⁿ tsjoom Antioquía, Iconio ndo' Listra, ta'wi' nn'aⁿ ja jo' jo'. Sa̱a̱ seicandyaañe Ty'o̱o̱ts'om ja cantyja 'naaⁿ cha'tso nmeiⁿ'. 12Ee ñ'oom na mayuu' na cha'tsondye nn'aⁿ na ñe'c'omna na xcwee' n'omna cantyja 'naaⁿ' Cristo Jesús, maxjeⁿ wi' ncwinomna. 13Ee nn'aⁿ na wi'ndye ndo' nn'aⁿ na cwinquio'nn'aⁿ, yacheⁿ cwajndiiti nñequio'nn'aⁿndye ntyjeena. 14Sa̱a̱ 'u je' c'om'tyeⁿ' cantyja 'naaⁿ' cha'tso na jnda̱ sei'naⁿ' ndo' na matsei'no̱ⁿ' na mayuu'na', ee mawajnaⁿ'ya' 'ñeeⁿ joona na t'mo̱o̱ⁿna juuna' njom'. 15Ee xjeⁿ na cachjoondyu'cheⁿ tajnaⁿ' ñ'oom' Ty'o̱o̱ts'om na teiljeiina' tandyo xuee. Juuna' matseijndo̱'na' ts'om' ndo' mañequiaana' na nlui'n'maaⁿndyu' nc'e na matsei'yu'ya ts'om' ñequio Cristo Jesús. 16Cha'tso ljeii 'naaⁿ' Ty'o̱o̱ts'om teiljeiina' jndye ñ'oom' nqueⁿ ndo' ts'iaaⁿ'na' na ma'mo̱ⁿna' nnom ts'aⁿ, ndo' na nntseitia'na' ts'aⁿ quia tixcwe wjaam'aaⁿ, ndo' na nlco'xcwena' ts'aⁿ, mati na m'mo̱ⁿna' nnom ts'aⁿ na c'oom cantyja na maty'iomyana', 17cha ts'aⁿ na cwiluiiñe cwentaa' Ty'o̱o̱ts'om canda̱a̱'ya m'aaⁿ c'eeñê na nnts'aaⁿ cwii cwii nnom ts'iaaⁿ na ya.
2 Timoteo 3


1Nquiee apóstoles ñequio nt'omcheⁿ nn'aⁿ na cwilayu' ts'o̱ndaa Judea, jndyena na mati nn'aⁿ na nchii judíos jnda̱ to'ñoomna ñ'oom' Ty'o̱o̱ts'om. 2Sa̱a̱ jnda̱ na tjalcwe' Pedro Jerusalén, nt'om nn'aⁿ judíos na cwilayu' jla'tia'na jom. 3Tyoluena nnoom: —¿Chiuu na tja' na m'aⁿ nn'aⁿ na nchii judíos ndo' chiuu na tcwa' ñ'eⁿndyena? 4Quia jo' Pedro to̱o̱ⁿ'o̱ⁿ na tcuu tcuu tsoom nda̱a̱na cha'tso na tuii. 5Tsoom: —Tyom'aaⁿya tsjoom Jope. Yocheⁿ na matseina̱ⁿya nnom Ty'o̱o̱ts'om waa na tco'na' no̱o̱ⁿya. Nty'iaya cwii 'naⁿ cha'cwijom cwii liaa tsca'ndyu' tmeiⁿ na chu'tyeⁿ ñequiee nquina'. Cañoom'luee jnaⁿna', tioona' xjeⁿ yuu na m'aaⁿya. 6Quia na nty'iayaya ljo' njom, jo' na ndo̱o̱'a na njom quioo' xiom' ñequio quioo' jnda̱a̱ ndo' quioo' na cwi'ootsco̱o̱'ndye ñequio cantsaa. 7Ndo' jndii na seineiⁿ Ty'o̱o̱ts'om no̱o̱ⁿ, matsoom: "Quicantyja' Pedro. Catseicue' quioo' nlqui'." 8Sa̱a̱ tsjo̱o̱: "Xoquia̱ Ta, ee ja tijoom ñetquia̱a̱ meiⁿnquia nnom na cwe' cwantindyo oo na tilju' tseixmaⁿna'." 9Na jnda̱ we t'o̱nnda' Ty'o̱o̱ts'om na m'aaⁿ cañoom'luee, matsoom no̱o̱ⁿya: "'Naⁿ na jnda̱ tqua̱a̱ⁿya na lju' tseixmaⁿna' 'u tintsu' na cwajndiina'." 10Cwii ndyee ndii' seineiⁿ Ty'o̱o̱ts'om. Jnda̱ chii cha'waa juuna' tjalcwe'nnda'na' cañoom'luee. 11Majuu xjeⁿ'ñeeⁿ tyjee' ndyee ts'aⁿ w'aa yuu na tyom'aaⁿyaya. Jnaⁿ naⁿ'ñeeⁿ tsjoom Cesarea na jñom ts'aⁿ joona na quiocal'ueena ja. 12Ndo' tso Espíritu no̱o̱ⁿ na cjo̱ ñ'eⁿndyena na meiⁿcwii ñomtiuu tic'o̱o̱ⁿ. Mati yom nn'aaⁿya nmeiiⁿ na cwilayu' ty'eñ'eeⁿna ñ'eⁿndyo̱. Cha'tsondyô̱ saquia̱a̱'â naquii' waa' tsaⁿ'ñeeⁿ. 13Ndo' tso tsaⁿ'ñeeⁿ nda̱a̱yâ na nty'iaaⁿ'aⁿ cwii ángel na meintyjee' quii' waⁿ'aⁿ. Matso nnoom: "Cajñom' nn'aⁿ na c'oona Jope na nnc'ooc'omna Simón tsaⁿ na mati jndyu Pedro. 14Jom nntsoom njom' chiuu waa na nntsa' cha nlui'n'maaⁿndyu' nncu' ndo' mati cha'tso nn'aⁿ wa'." 15Ndo' quia jnda̱ to̱'a na matseina̱ⁿya nda̱a̱na to'ñoomna Espíritu Santo naquii' n'omna cha'xjeⁿ na to'ño̱o̱ⁿ jaa jom xuee'ñeeⁿcheⁿ. 16Xjeⁿ'ñeeⁿ tjañjoom' ts'o̱o̱ⁿ ñ'oom na seineiⁿ Ta Jesús na matsoom: "Juan tyotseits'oomñê nn'aⁿ ñequio ndaatioo sa̱a̱ 'o xuii' na nleits'oomndyo'. Ee njñom Ty'o̱o̱ts'om Espíritu Santo naquii' n'om'yo'. Luaa' waa na nleits'oomndyo'." 17Quia jo' mañecwii xjeⁿ tquiaa Ty'o̱o̱ts'om na to'ñoomna Espíritu Santo naquii' n'omna cha'xjeⁿ tquiaaⁿ na to'ño̱o̱ⁿ jaa jom quia na jlayuu'a ñequio Ta Jesucristo. Quia jo' ¿'ñeeⁿ cwiluiindyo̱ ja na nntseitsaaⁿ'ndyo̱ Ty'o̱o̱ts'om? 18Nn'aⁿ na cwilayu' tsjoom Jerusalén quia na jndyena ñ'oommeiⁿ' jla'cheⁿna. Tyolat'maaⁿ'ndyena Ty'o̱o̱ts'om. Tyoluena: —Cwa mati nn'aⁿ na nchii judíos mañequiaa Ty'o̱o̱ts'om na ticantycwii na cwitando' añmaaⁿna quia cwilcwe' n'omna. 19Jnda̱ na jla'cuee' nn'aⁿ Esteban jnaⁿna' na tyoco'wi'na' nn'aⁿ na cwilayu'. Jo' chii jndyendye naⁿ'ñeeⁿ t'oom'ndyena, jleinomna. Nt'om ty'e hasta ndyuaa Fenicia ñequio ndyuaaxeⁿncwe Chipre ñequio tsjoom Antioquía. Jo' jo' tyola'neiⁿna ñ'oom' Ty'o̱o̱ts'om sa̱a̱ ñequii'cheⁿ nda̱a̱ nc'iaana nn'aⁿ judíos, 20quii'ntaaⁿna ñ'eeⁿ'ndye nt'om nn'aⁿ na jnaⁿ ndyuaaxeⁿncwe Chipre ñequio nn'aⁿ na jnaⁿ tsjoom Cirene. Naⁿ'ñeeⁿ jnda̱ na tquiena tsjoom Antioquía, mati tyola'neiⁿna ñ'oom naya cantyja 'naaⁿ' Ta Jesús nda̱a̱ nn'aⁿ na nchii judíos. 21Tyoteijndeii Ty'o̱o̱ts'om joona. Jo' chii jndye nn'aⁿ lcwe' n'om, jlayu' ñequio Ta Jesús. 22Ndo' tmaaⁿ' nn'aⁿ na macwji' Ty'o̱o̱ts'om cwentaaⁿ'aⁿ na m'aⁿ Jerusalén, jnda̱ na jndyena na ljo', jñoomna Bernabé tsjoom Antioquía. 23Jnda̱ na tueⁿ'eⁿ nty'iaaⁿ'aⁿ na t'maⁿ matio'naaⁿñe Ty'o̱o̱ts'om nn'aⁿ na jnda̱ jlayu'. Quia jo' s'aana' na jeeⁿ neiiⁿ'eⁿ. Ndo' cha'tsondyena tyotseijno̱o̱ⁿ'o̱ⁿ n'omna na ñe'cwii cala'tiuuna na caljoo'ndyetyeⁿna cantyja 'naaⁿ' Ta Jesús. 24Jeeⁿ ya ts'aⁿñe Bernabé, too' naquii ts'oom m'aaⁿ Espíritu Santo ndo' na matseiyu'ya ts'oom. Jo' chii majndyendyeti nn'aⁿ tyolayu' ñequio Ta Jesús. 25Jnda̱ jo' tjaaⁿ tsjoom Tarso na tjacal'ueeⁿ Saulo. 26Jnda̱ na ljeiiⁿ tsaⁿ'ñeeⁿ jndyoñ'oom juu Antioquía. Cha'waa cwii chu tyotjomndyena jo' jo' ñequio tmaaⁿ' nn'aⁿ na macwji' Ty'o̱o̱ts'om cwentaaⁿ'aⁿ. Jndye nn'aⁿ tyot'mo̱o̱ⁿna nda̱a̱. Ndo' nn'aⁿ tsjoom Antioquía'ñeeⁿ, joona najndyee jla'cajndyuuna cristianos joo nn'aⁿ na cwilayu' ñequio Cristo. 27Ncuee'ñeeⁿ nt'om nn'aⁿ na tyoñe'quia ñ'oom' Ty'o̱o̱ts'om jlui'na Jerusalén, ty'ena Antioquía. 28Cwiindye joona, ts'aⁿ na jndyu Agabo, teicantyjaaⁿ ndo' nc'e na seijndo̱' Espíritu ts'oom tsoom na cwajndii nleijndo' cha'waa ndyuaa'ñeeⁿ. Ndo' ñ'oom na tsoom seicanda̱a̱'ñena' quia tyom'aaⁿ Claudio tsaⁿmaⁿts'iaaⁿ t'maⁿ tsjoom Roma. 29Jo' chii nn'aⁿ na cwilayu' tsjoom Antioquía jla'jndaa'ndyena na nl'ana naya tsjo̱'ñjeeⁿ nn'aⁿ na cwilayu' na m'aⁿ ndyuaa Judea nc'e na matseitjo̱o̱na' naⁿ'ñeeⁿ. Cwii cwii ts'aⁿ nnteijneiⁿ cantyjati na nnda̱a̱ nnts'aaⁿ. 30Luaa' tyol'ana. Ndo' tsjo̱'ñjeeⁿ na tyola'tjomna tquiana joona' l'o̱ Bernabé ñ'eⁿ Saulo. Ty'echo naⁿ'ñeeⁿ s'om'ñeeⁿ na m'aⁿ nn'aⁿ na cwiluiitquiendye quii'ntaaⁿ nn'aⁿ na cwilayu' ts'o̱ndaa Judea.
Hechos 11


1Quia jo' Pablo ñ'eⁿ Silas tquiena tsjoom Derbe. Jnda̱ chii ty'ena tsjoom Listra. Jo' jo' tajnaaⁿ'na cwii ts'aⁿ na matseiyu' na jndyu Timoteo. Jom jnda yuscu ts'aⁿ judía na matseiyu' sa̱a̱ tsotyeeⁿ nchii ts'aⁿ judío juu. 2Nn'aⁿ na cwilayu' na m'aⁿ tsjoom Listra ñ'eⁿ tsjoom Iconio tyotjeii'yana Timoteo. 3L'ue ts'om Pablo na nncjaañ'eⁿ Timoteo ñ'eⁿñê. Jo' chii seijndaa'ñê na tuii ñ'eⁿ tsaⁿ'ñeeⁿ cha'xjeⁿ costumbre na cwil'a nn'aⁿ judíos ñequio yo'ndaa na naⁿnom. S'aaⁿ na ljo' cha nn'aⁿ judíos na m'aⁿ ndyuaa na cwi'oona til'ana na tila'ñoom'ndyena ñ'oom na cwiñequiana ee nquiu naⁿ'ñeeⁿ na Timoteo nchii ts'aⁿ judío tsotyeeⁿ. 4Pablo ñequio Silas ñ'eⁿ Timoteo tyoma'nomna. Ndo' ticwii cwii tsjoom yuu na tyoquiena tyola'candiina nn'aⁿ na cwila'yu' ñ'oom na jla'jndaa'ndye apóstoles ñequio nn'aⁿ na cwiluiitquiendye quii'ntaaⁿ tmaaⁿ' nn'aⁿ na macwji' Ty'o̱o̱ts'om cwentaaⁿ'aⁿ tsjoom Jerusalén. 5Jo' chii cwii cwii tmaaⁿ' nn'aⁿ na macwji' Ty'o̱o̱ts'om cwentaaⁿ'aⁿ tyo'oonajnda̱na na cwila'yu'ya n'omna ndo' 'io ndii 'io ty'ewijndyendyetina. 6Pablo ñequio nn'aⁿ na ñ'eeⁿ ñ'eⁿñê, seicu' Espíritu Santo na nnc'oola'neiⁿna ñ'oom' Ty'o̱o̱ts'om ndyuaa Asia. Jo' chii tei'nomna ndyuaa Frigia ñequio ndyuaa Galacia. 7Quia na tquiena tyeⁿncoo ndyuaa Misia jla'tiuuna na nnc'ooquie'na ndyuaa Bitinia sa̱a̱ tinquiaa Espíritu Santo na nnc'oona jo'. 8Jo' chii cwe' tei'nomna ndyuaa Misia. Ty'ecuena hasta tquiena tsjoom Troas, nndyoo' 'ndyoo ndaaluee. 9Jo' jo' waa na tco'na' nty'iaa' Pablo natsjom. Nty'iaaⁿ'aⁿ meintyjee' cwii tsaⁿs'a ts'aⁿ ndyuaa Macedonia. S'aa tsaⁿ'ñeeⁿ ty'oo nnoom, tso: "Cwinoom' ntyjawaa ndyuaa Macedonia. Candyo'tei'jndei' jâ." 10Jnda̱ na nty'iaa' Pablo na tco'na' nnoom, mantyja jla'jndaa'ndyô̱ na nncwit'io̱o̱'â ndaaluee nntsaayâ ndyuaa Macedonia. Ee jla'no̱o̱ⁿ'â na majñom Ty'o̱o̱ts'om jâ na nntsaanquiaayâ ñ'oom naya nda̱a̱ nn'aⁿ ndyuaa'ñeeⁿ. 11Jo' chii tuo̱o̱yâ ts'om w'aandaa tsjoom Troas. Saandyeyuuyâ squia̱a̱yâ ndyuaaxeⁿncwe Samotracia. Teincoo cwiicheⁿ xuee saayâ squia̱a̱yâ tsjoom Neápolis. 12Jo' jluii'â ñ'eⁿ w'aandaa, saayâ squia̱a̱yâ tsjoom Filipos. Tsjoom'ñeeⁿ m'aaⁿna' nacje 'naaⁿ nn'aⁿ romanos ndo' t'maⁿti matseixmaⁿna' na cha'tso njoom cha'waa ndyuaa Macedonia. Tsjoom Filipos'ñeeⁿ ljoo'ndyo̱yaayâ cwantindyo xuee. 13Xuee na cwita'jndyee nn'aⁿ judíos jluii'â nnom tsjoom 'ndyoo jndaa. Ee jla'tiuuyâ aa nchii nliuuyâ yuu cwila'neiⁿ nn'aⁿ nnom Ty'o̱o̱ts'om, nlajomndyô̱ ñ'eⁿndyena. Jo' jo' jliuuyâ nt'om yolcu. Saacwindyuaandyô̱ jlana̱a̱ⁿyâ ñ'oom' Ty'o̱o̱ts'om nda̱a̱ naⁿ'ñeeⁿ. 14Quii'ntaaⁿ yolcu'ñeeⁿ ñ'eⁿ ts'aⁿ na jndyu Lidia. Jom ts'aⁿ na jnaⁿ tsjoom Tiatira na majnda̱a̱ liaa ya, liaa colo catsioo'. Jom ts'aⁿ na matseit'maaⁿ'ñê Ty'o̱o̱ts'om. S'aa Ta Ty'o̱o̱ts'om naquii' ts'oom na ya tqueeⁿ cwenta ñ'oom na tyoñeeⁿ na seineiⁿ Pablo. 15Ndo' teits'oomñê ñ'eⁿ nn'aⁿ waⁿ'aⁿ. Jnda̱ chii seity'ooñê nda̱a̱yâ, tsoom: —Xeⁿ cwinty'ia'yo' na matseicanda̱ya na matseiyu'a ñequio Ta Jesús cwa caljoo'ndyo' w'aya. Ndo' s'aaⁿ na caljoo'ndyô̱ waⁿ'aⁿ. 16Cwii xuee'ñeeⁿ saayâ yuu cwila'neiⁿ nn'aⁿ nnom Ty'o̱o̱ts'om ndo' tjomndyô̱ cwii yuscuchjoo na macjawee' 'ndyoo nc'e na m'aaⁿ jndyetia naquii' ts'om. Tsaⁿ'ñeeⁿ m'aaⁿtyeeⁿ luee nn'aⁿ na cwita'ntjom cantyja 'naaⁿ'aⁿ. T'maaⁿ' s'om cwiquioo luee naⁿ'ñeeⁿ nc'e na macjawee' 'ñom. 17To̱o̱ⁿ'o̱ⁿ na tyojaantyjo̱o̱ⁿ nanqua̱a̱ⁿ'â ñ'eⁿ Pablo. Tacwaxua 'ñom, tyotsoom: —Naⁿnomm'aⁿ cwindye'ntjomna nnom Ty'o̱o̱ts'om na m'aaⁿ nandyeticheⁿ. Cwila'candiina 'o cantyja nato na cwicalui'n'maaⁿndye nn'aⁿ. 18Jndye xuee tyoch'ee yuscuchjoo'ñeeⁿ na ljo'. Jo' chii seilioo'ñe Pablo, taqueeⁿ seineiiⁿ nnom jndyetia na m'aaⁿ naquii' ts'om yuscuchjoo'ñeeⁿ. Tsoom: —'U jndyetia, ñequio xuee' Jesucristo matsa̱'ntjo̱ⁿya, calui' naquii' ts'om yuscuchjoom'aaⁿ'. Ndo' mantyjacheⁿ jlui' jndyetia'ñeeⁿ. 19Ndo' nn'aⁿ na cwita'ntjom cantyja 'naaⁿ' juu, quia na nty'iaana na jnda̱ jlui' jndyetia'ñeeⁿ naquii' ts'oom jla'no̱ⁿ'na na jnda̱ tsuundyena s'om na cwiquioo lueena cantyja na macjawee' 'ñom. Jo' chii t'uena Pablo ñ'eⁿ Silas. Ty'echona naⁿ'ñeeⁿ jo nda̱a̱ naⁿmaⁿn'iaaⁿ naquii' ts'ua t'maⁿ. 20Quia na tquiena nda̱a̱ naⁿmaⁿn'iaaⁿ jluena: —Nn'aⁿ judíos m'aⁿ, cwitjaa'ndyena tia' nn'aⁿ tsjoomya. 21Ee cwit'mo̱o̱ⁿna ñ'oom na jaa na cwilaxmaaⁿya nn'aⁿ romanos, ticaty'iomna' na nnto'ño̱o̱ⁿya meiⁿ na nl'aaya chiuu na cwiluena. 22Quia jo' jla'wendye nn'aⁿ tsjoom'ñeeⁿ nacjoo' Pablo ñ'eⁿ Silas ndo' naⁿmaⁿn'iaaⁿ sa̱'ntjomna na calui' liaa naⁿ'ñeeⁿ ndo' cacho'na n'oomjneiⁿ. 23Jndye tjaa'na naⁿ'ñeeⁿ. Jnda̱ chii tioomna joo w'aancjo. Jluena nnom ts'aⁿ na mach'ee cwenta w'aancjo na ya ya cats'aaⁿ cwenta joona. 24Ndo' tsaⁿ'ñeeⁿ, jnda̱ na jñeeⁿ ñ'oomwaa' tjaa'ñê naⁿ'ñeeⁿ w'aancjo naquii'cheⁿ ndo' seityeeⁿ joona na tyeⁿ ñjoom' nc'ee'na ts'oom tscaa'. 25Ndo' Pablo ñ'eⁿ Silas, cha'na xcwe tsjom to̱'na tyola'neiⁿna nnom Ty'o̱o̱ts'om, tyotana luantsa, ndo' pra̱so na too'ndye ñ'eⁿndyena naquii' w'aancjo, tyondyeendye naⁿ'ñeeⁿ. 26Ndo' mats'ia jo' jndeii s'eii, teincwii' tsiaⁿtsjo̱' w'aancjo. Xjeⁿ'ñeeⁿ cha'tso ndyueel'a w'aancjo'ñeeⁿ jnaaⁿ cheⁿnquieena' ndo' mati l'uaancjo na ñjoom cha'tso pra̱so jnaⁿ'na'. 27Ndo' juu ts'aⁿ na mach'ee cwenta w'aancjo lcweeⁿ, nty'iaaⁿ'aⁿ na meiⁿnaaⁿ ndyueel'a w'aancjo. Jo' chii tjeii'ñê espada 'naaⁿ'aⁿ na nntseicuee'ñe cheⁿnqueⁿ ee seitioom na jnda̱ jleinom pra̱so. 28Sa̱a̱ Pablo jndeii seixuaⁿ nnom tsaⁿ'ñeeⁿ tsoom: —Aa ndi' re, tintseicuee'ndyu' ee cha'tsondyô̱ ndi m'aaⁿyâ. 29Quia jo' tcaⁿ tsaⁿ'ñeeⁿ chom. Jndeii tjaqueⁿ'eⁿ naquii' w'aancjo. Cwiteiñê na ty'ueeⁿ. Cwe' seiquiooñetoom jo nnom Pablo ñ'eⁿ Silas. 30Jnda̱ chii tjeiiⁿ'eⁿ joona ch'eⁿ. Matsoom nda̱a̱na: —'O ta, ¿ljo' macaⁿna' na cats'aaya cha nlui'n'maaⁿndyo̱? 31Jluena nnoom: —Catseiyu' ñequio Ta Jesucristo, quia jo' nlui'n'maaⁿndyu' 'u ndo' mati nn'aⁿ wa'. 32Quia jo' tyola'neiⁿna ñ'oom' Ty'o̱o̱ts'om nnom tsaⁿ'ñeeⁿ ñequio cha'tso nn'aⁿ waⁿ'aⁿ. 33Juu xjeⁿ'ñeeⁿ na ndicwaⁿ jaaⁿcheⁿ tjachom joona ndo' tmaaⁿ yuu na tquiee'ndyena na cho'na. Jnda̱ chii teits'oomñê ndo' mati cha'tso nn'aⁿ waⁿ'aⁿ. 34Jnda̱ jo' tjañ'oom Pablo ñequio Silas waⁿ'aⁿ, tquiaaⁿ na tcwa'na. Jom ndo' ñequio cha'tso nn'aⁿ waⁿ'aⁿ neiiⁿna na jnda̱ macwilayu'na ñequio Ty'o̱o̱ts'om. 35Quia na jnda̱ teixuee, naⁿmaⁿn'iaaⁿ jñoomna policía na m'aaⁿ tsaⁿ na mach'ee cwenta w'aancjo na candyaañe Pablo ñ'eⁿ Silas. 36Jo' chii ts'aⁿ na mach'ee cwenta w'aancjo seicañeeⁿ Pablo, matsoom nnom: —Naⁿmaⁿn'iaaⁿ jnda̱ jla'cwanomna ñ'oom na nndyaandyo'. Wanaaⁿ na nlui'yo'. Catsa'yo', meiⁿcwii ñomtiuu tac'om'yo'. 37Sa̱a̱ Pablo matsoom nda̱a̱ policía: —Jâ cwilaxmaaⁿyâ cantyja 'naaⁿ' tsjoom Roma. Sa̱a̱ meiiⁿ na ljo' tjaa'na jâ na jndoo' cha'tso nn'aⁿ meiiⁿ na tyoowijndaa' aa waa na jla'tjo̱o̱ndyô. Jnda̱ chii tioomna jâ w'aancjo. Nmeiiⁿ' l'ana jâ meiiⁿ na meiⁿchjoo ticatsona' na nl'ana na ljo' nn'aⁿ romanos. Ndo' je' ¿aa cwe' nt'iu nntjeii'na jâ? Xoya na ljo'. Nquieena quiocatjeii'na jâ. 38Quia jo' policía'ñeeⁿ ty'elacandiina naⁿmaⁿn'iaaⁿ'ñeeⁿ ñ'oommeiⁿ'. Ndo' naⁿ'ñeeⁿ quia jndyena na Pablo ñequio Silas cwilaxmaⁿna nn'aⁿ romanos, jeeⁿ tyuena. 39Jo' chii naⁿmaⁿn'iaaⁿ ty'ecataⁿna ñ'oom t'maⁿ ts'om nda̱a̱ naⁿ'ñeeⁿ. Jnda̱ chii tjeii'na joo w'aancjo. Jla'ty'oondyena na calui' naⁿ'ñeeⁿ tsjoomna. 40Quia jo' jlui'na w'aancjo, ty'ena waa' Lidia. Jo' jo' tyola'neiⁿna ñequio nn'aⁿ na cwila'yu'. Tyoñe'quiana na t'maⁿ n'om naⁿ'ñeeⁿ. Jnda̱ jo' jlui'na tsjoom Filipos'ñeeⁿ.
Hechos 16


1Luaa ñ'oom na matseijndaa'ñena' tsjaaⁿ nn'aⁿ na tuiiñe Jesucristo, na wjaac'oomna' David ñequio Abraham na jndyowicantyjoo' joona na tue'cañoomna' jom. 2Abraham, jom tsotye Isaac, Isaac tsotye Jacob, Jacob tsotye Judá ñequio ntyjee tsaⁿ'ñeeⁿ. 3Judá ñequio yuscu na jndyu Tamar, ndana Fares ñequio Zara. Fares tsotye Esrom, Esrom tsotye Aram. 4Aram tsotye Aminadab, Aminadab tsotye Naasón, Naasón tsotye Salmón. 5Salmón ñequio yuscu Rahab, ndana Booz, Booz ñequio scoom'm Rut, ndana Obed, Obed tsotye Isaí. 6Isaí tsotye David tsaⁿ na tyoluiiñe rey, David to'ñoom scuu' ts'oo Urías, t'oom ndana Salomón. 7Salomón tsotye Roboam, Roboam tsotye Abías, Abías tsotye Asa. 8Asa tsotye Josafat, Josafat tsotye Joram, Joram tsotye Uzías. 9Uzías tsotye Jotam, Jotam tsotye Acaz, Acaz tsotye Ezequías. 10Ezequías tsotye Manasés, Manasés tsotye Amón, Amón tsotye Josías. 11Josías tsotye Jeconías ñequio ntyjee tsaⁿ'ñeeⁿ. Joona tuiindyena tiempo quia ty'e nn'aⁿ Israel na pra̱so ndyuaa Babilonia nc'e na ticanaⁿndye nn'aⁿ Israel ndia' ñ'eⁿ nn'aⁿ ndyuaa'ñeeⁿ. Ty'echo naⁿ'ñeeⁿ joona na tyondye'ntjomtyeⁿna. 12Jnda̱ teinom na ty'echo nn'aⁿ Babilonia nn'aⁿ Israel ndyuaana, tuiiñe jnda Jeconías ndyuaa'ñeeⁿ. Jndyu tsaⁿ'ñeeⁿ Salatiel, Salatiel jom tsotye Zorobabel. 13Zorobabel tsotye Abiud, Abiud tsotye Eliaquim, Eliaquim tsotye Azor. 14Azor tsotye Sadoc, Sadoc tsotye Aquim, Aquim tsotye Eliud. 15Eliud tsotye Eleazar, Eleazar tsotye Matán, Matán tsotye Jacob. 16Jacob tsotye José, José saa' María. Ndo' María'ñeeⁿ na seincueⁿ Jesús na cwiluiiñe Cristo. 17Jnda̱a̱' canchoo'ñequiee ndii' tsjaaⁿ na jndyowicantyjoo', jnaⁿna' Abraham, tue'cañoomna' hasta David. Ndo' cwiicheⁿ canchoo'ñequiee ndii' tsjaaⁿ na jndyowicantyjoo', jnaⁿna' David, tue'cañoomna' tiempo quia na ty'e nn'aⁿ Israel na pra̱so ndyuaa Babilonia. Ndo' cwiicheⁿ canchoo'ñequiee ndii' tsjaaⁿ na jndyowicantyjoo', jnaⁿna' quia ty'echo nn'aⁿ Babilonia nn'aⁿ Israel, tue'cañoomna' hasta xjeⁿ na tuiiñe nquii na cwiluiiñe Cristo. 18Luaa waa na tuiiñe Jesucristo. Quia waacheⁿ ñomcaa' tsoñeeⁿ María ñequio José, ndo' cwii tjo̱o̱cheⁿ na nntjomndyena, teitquioo' na majndeiiñe María cantyja najndeii Espíritu Santo. 19Ndo' José, tsaⁿ na nluiiñe saa' María, jom ts'aⁿ na ñequii'cheⁿ tyocantyjaa' ts'om na nts'aa yuu na maty'iomyana'. Tical'ue ts'oom na nlui'jnaaⁿ'ñe tsaⁿ'ñeeⁿ, jo' chii seitioom na cwe' ñemaaⁿ' nntyuii' ñomca. 20Yocheⁿ na luaa' matseitioom, tsoom'm ndaa na teitquioo'ñe cwii ángel cwentaa' Ty'o̱o̱ts'om nnoom. Tso tsaⁿ'ñeeⁿ: —'U José na cwiluiindyu' tsjaaⁿ David na jndyowicantyjoo' tinty'ue' na nnco'ñom' María na nluiiñê scu'. Ee cantyja najndeii Espíritu Santo jo' na jndeiiñê. 21Nntseincueⁿ cwii yu'ndaa na tsaⁿs'a. Ndo' 'u nntseicajndyu' juu Jesús. Ee na tseixmaaⁿ na nncwji'n'maaⁿñê nn'aⁿ na m'aⁿ cantyja 'naaⁿ'aⁿ. Nntseicanoom'm jnaⁿ na la'xmaⁿ naⁿ'ñeeⁿ. 22Cha'tso nmeiⁿ' tuii cha catseicanda̱a̱'ñena' ñ'oom na seineiⁿ Ty'o̱o̱ts'om ñequio ñ'oom 'ndyoo profeta. 23Tso tsaⁿ'ñeeⁿ: Queⁿ'yo' cwenta, nndeiiñe cwii yuscundyua. Nntseincueⁿ cwii tyochjoo ndo' njndyu Emanuel. Ñ'oom Emanuel matsona': Ty'o̱o̱ts'om m'aaⁿ ñ'eⁿndyo̱ jaa. 24Jnda̱ na lcwii ts'om José na tsoom'm ndaa, quia jo' seicana̱a̱ⁿ ñ'oom na sa̱'ntjom ángel cwentaa' Ty'o̱o̱ts'om, to'ñoom María na scoom'm. 25Sa̱a̱ ticatjomndyena na mandiñoom' hasta quia jnda̱ seincuii scoom'm yu'ndaa'ñeeⁿ. Quia jo' José seicajñoom yu'ndaa'ñeeⁿ Jesús.
Mateo 1


1Ja Pablo na m'aaⁿya w'aancjo nc'e Cristo Jesús, ñequio ti'nn'aⁿya Timoteo matseiljeiya cartawaa na matseicwano̱ⁿ na m'aaⁿ' Filemón, 'u na matsei'jomndyu' ts'iaaⁿ 'naaⁿ' nqueⁿ. 2Xmaⁿndye nn'aⁿ na cwitjomndye wa', mati xmaⁿñe nomnn'aaⁿya Apia ñequio Arquipo na mati matseijomñê na cwilajnda̱a̱yâ naquii' ts'iaaⁿ 'naaⁿ' Ty'o̱o̱ts'om. 3Nquii Tsotya̱a̱ya Ty'o̱o̱ts'om ñequio Ta Jesucristo quiana na canda̱a̱'ya nnto'ñoom'yo' naya na la'xmaⁿna ndo' mati na meiⁿ cwii ñomtiuu tic'om'yo' jo nda̱a̱na. 4Ñequii'cheⁿ mañequiaya na quial'uaa' Ty'o̱o̱ts'omya na mañjom ts'o̱o̱ⁿya 'u na matseina̱ⁿya nnoom. 5Ee jnda̱ jndiiya na jeeⁿ jnda ntyji' Ta Jesús ndo' matseiyu'ya ts'om' ñ'eⁿñê ndo' na wi' ts'om' cha'tsondye nn'aⁿ na jnda̱ tqueⁿlju' Ty'o̱o̱ts'om n'om. 6Macaⁿ'a nnom Ty'o̱o̱ts'om na cha'xjeⁿ matseijomndyu' na cwila'yu'ya cwii n'o̱o̱ⁿya, na nncue'ntyjo̱ xjeⁿ na canda̱a̱' nntseino̱ⁿ' cha'tso na matio'naaⁿñe Ty'o̱o̱ts'om jaa nc'e Cristo Jesús. 7'U nn'aⁿya, juu na m'aaⁿ' na jnda ntyji' nn'aⁿ mañequiaana' na neiⁿya ndo' quianl'ua' na cantyja 'naaⁿ' juuna', nn'aⁿ na cwilayu', cwiñ'omt'maaⁿ'ndye n'om. 8Nc'e na cwiluiindyo̱ apóstol 'naaⁿ' Cristo ja, jo' chii wanaaⁿ na nntsjo̱o̱ yuu na ntyjii na maty'iomyana' na catsa', 9sa̱a̱ xcweti ntyjii na nlcaaⁿ'a cwii ñ'omwi' ts'om nc'e na wi' n'o̱o̱ⁿ ntyja̱a̱. Ee mannco̱tquia̱ Pablo je' m'aaⁿya pra̱so nc'e na tseixmaⁿya cwentaa' Cristo Jesús, 10macaⁿ'a cwii naya'ñeeⁿ cantyja 'naaⁿ' juu ti'jndaaya Onésimo, na tuiiñexcoom ñjaaⁿñe yuu na m'aaⁿya w'aancjo. 11Ñet'oomna' ndoo' ntyji' na til'ueñê, sa̱a̱ je' jnda cwiluiiñê cantyja 'naⁿ' ndo' mati ja. 12Matseilcwa̱'a jom na m'aaⁿ'. Je' coñom'nnda' jom cha'cwijom ntyji' na nnco'ñom' nnco̱. 13Ja ya ntyjii xeⁿ na ljoo'ñê ñjaaⁿñe ñ'eⁿndyo̱ cha nndi'ntjoom no̱o̱ⁿ yocheⁿ na m'aaⁿya pra̱so nc'e na mañequiaya ñ'oom naya 'naaⁿ' Ty'o̱o̱ts'om. 14Sa̱a̱ tiñe'cats'aa na ljo' na nchii ñ'om'ndyo', ee juu naya na nntsa' ja nntsa' juuna' nc'e na l'ue ts'om', nchii cwe' na jndeii' 'ndyo̱. 15Nnda̱a̱ nnts'aana' na tquiaa Ty'o̱o̱ts'om na jleinoom 'u cwantindyo xuee cha quia na nlo'ñom'nnda' jom, tajom cwii cato̱ⁿ'ndyo' ñ'eⁿñê. 16Ee je' tachii maco'ñom' cwe' cwii moso na ndi'ntjomtyeⁿ njom'. Jom cwiluiiñê cwii nn'aaⁿya na wi' n'o̱o̱ⁿya. Mayuu' ja jnda ntyjiiya ñ'eⁿñê ndo' majndeiiticheⁿ 'u je' nnc'oom' na wi' ts'om' jom, cwii ndii' nc'e na ts'aⁿ jom cha'na jaa ndo' jnda̱ we nc'e na cwiluiiñê cwii nn'aaⁿya na m'aaⁿñê cwentaa' Ta Jesucristo. 17Jo' chii xeⁿ ntyji' na tjoom' cwilayuu'a, co'ñom' jom cha'xjeⁿ ntyji' maco'ñom' ja. 18Ndo' xeⁿ waa cwii nata̱' na s'aaⁿ, oo xeⁿ chujnaaⁿ njom', cwjaa'ndyu' na nnco̱ cho̱jnaⁿ. 19Maja Pablo, matseiljeiya xueeya, ja nndio̱o̱ⁿ, meiⁿ na ticatsjo̱o̱ya njom' na chujnaⁿ' no̱o̱ⁿ na cwiluiindyu' cwentaa' Ty'o̱o̱ts'om. 20Jo' chii 'u re nn'aⁿya na matseiyu', tintsa' na tiñe'quiaa' naya na macaⁿ'a. Nc'e na cwiluiindyo̱ tjom na cwilayu'a ñequio Cristo, quiaa' na t'maⁿ ts'o̱o̱ⁿ. 21Matseiljeiya cartawaa na matseicwano̱ⁿya na m'aaⁿ' ee ntyjiiyaya na nntseicanda̱' ñ'oom na macaⁿ'a, ndo' na t'maⁿticheⁿ nntsa' nchii cwe' tomti na macaⁿ'a. 22Ndo' cwiicheⁿ na macaⁿ'a njom', catseijndaa'ndyu' cwii cuarto wa' yuu na nnc'o̱o̱ⁿya, ee ntyjaa' ts'o̱o̱ⁿya na nncua̱caño̱o̱ⁿnnda'a 'o nc'e na cwilaneiⁿ'yo' nnom Ty'o̱o̱ts'om cantyja 'naⁿya. 23Matseicwanom Epafras na xmaⁿndyu'. M'aaⁿ pra̱so ñjaaⁿñe ñ'eⁿndyo̱ nc'e na laxmaaⁿya cwentaa' Cristo Jesús. 24Mati Marcos, Aristarco, Demas ñequio Lucas, nn'aaⁿya na cwila'jomndye ñ'eⁿndyo̱ ts'iaaⁿ 'naaⁿ' Ty'o̱o̱ts'om. 25Quiaa Ta Jesucristo na canda̱a̱' nnto'ñoom'yo' naya na matseixmaaⁿ.
Filemón Array


1Luaa waa na jnaⁿ ñ'oom naya cantyja 'naaⁿ' Jesucristo, Jnda Ty'o̱o̱ts'om. 2Jnda̱ seicanda̱a̱'ñena' ñ'oom na seiljeii profeta Isaías, matsona': Majño̱o̱ⁿñetya̱ya cwii moso 'naⁿya na wjaajndyee jo njom'. Jom nncwji'yuu'ñê cantyja 'naⁿ', cha mam'aⁿc'eendye nn'aⁿ quia na nncue'cañoom'. 3Jom ts'aⁿ na jndeii matseineiⁿ nda̱a̱ nn'aⁿ jo ndo' yuu tjaa nn'aⁿ c'om. Matsoom: "Calajndaa'ndyo' naquii' n'om'yo' cha'cwijom cwii nato na juu jo' nndyocwjee'cañoom nquii na nntsa̱'ntjom 'o. Cata'ndyo'xcwe'yo' cha'cwijom cwilayo̱'yo' nato na nñoom." 4Ñ'oommeiⁿ' seicanda̱a̱'ñena' quia na to̱' Juan na tyotseits'oomñê nn'aⁿ ndyuaa yuu tjaa nn'aⁿ c'om. Tyoñequiaaⁿ ñ'oom na calcwe' n'omna jnaaⁿna cha nntseit'maⁿ ts'om Ty'o̱o̱ts'om joona ndo' nleits'oomndyena. 5Jndye nn'aⁿ ty'e na m'aaⁿ na jnaⁿna cha'waa ts'o̱ndaa Judea ñequio tsjoom Jerusalén. Jnda̱ na lcwe' n'omna jnaaⁿna, seits'oomñê joona ts'om jndaa Jordán. 6Juan'ñeeⁿ tyocweⁿ liaa na tuiina' ñ'eⁿ soo' camello. Chi'tyeⁿ xcweeⁿ'eⁿ cwii tjaⁿ. Tyocwaaⁿ'aⁿ calcaa ntyue' ndo' tyo'om tsiom' jnda̱a̱. 7Luaa ñ'oom na tyoñequiaaⁿ nda̱a̱ nn'aⁿ, tyotsoom: —Mandyontyjo̱ nqueⁿ na t'maⁿti tseixmaaⁿ, nchiiti ja. Ticatseixmaⁿya na cwe' ja nndi'ntjo̱ⁿya nnoom na nntseicanaⁿ'a lcoom'm. 8Ja matseits'oomndyo̱ 'o ñequio ndaatioo, sa̱a̱ nqueⁿ nntseits'oomñê 'o ñequio Espíritu Santo. 9Tiempo'ñeeⁿ jnaⁿ Jesús tsjoom Nazaret, ts'o̱ndaa Galilea. Tyje'cañoom Juan ndyuaa yuu na tjaa nn'aⁿ c'om. Ndo' seits'oomñe Juan jom ts'om jndaa Jordán. 10Quia na jlueeⁿ'eⁿ naquii' ndaa mantyjacheⁿ nty'iaaⁿ'aⁿ na seicanaaⁿñena' tsjo̱'luee. Jndyocue Espíritu Santo cha'cwijom catu'. Jndyocaljo nacjoom'm. 11Ndo' teic'uaa na seineiⁿ Ty'o̱o̱ts'om cañoom'luee. Matso: —'U cwiluiindyu' Jndaaya na jeeⁿ candya' ts'o̱o̱ⁿya. Cantyja 'naⁿ' 'u ñequii'cheⁿ mañequiaana' na neiⁿya. 12Ndo' mantyjacheⁿ tjañ'oom Espíritu Santo Jesús cwiicheⁿ ntyja yuu tjaa nn'aⁿ c'om. 13Jo' ljoo'ñê wen'aaⁿ xuee. Tyoqueⁿñe tsaⁿjndii na nlqueⁿ xjeⁿ jom. Mati tyom'aaⁿ Jesús quii'ntaaⁿ quioo' wjee. Ndo' tquie'cañom ángeles na tyondye'ntjomna nnoom. 14Jnda̱ na tju' Herodes Juan w'aancjo, quia jo' tja Jesús ts'o̱ndaa Galilea. Jo' jo' tyoñequiaaⁿ ñ'oom naya nda̱a̱ nn'aⁿ cantyja na matsa̱'ntjom Ty'o̱o̱ts'om. 15Tyotsoom: —Jnda̱ tue'ntyjo̱ xjeⁿ na nñe'quiandyo' na nntsa̱'ntjom Ty'o̱o̱ts'om 'o. Calayu'yo' ñ'oom naya 'naaⁿ'aⁿ ndo' calcwe' n'om'yo'. 16Yocheⁿ na mawinom Jesús 'ndyoo ndaaluee Galilea, nty'iaaⁿ'aⁿ Simón ñequio tyjee tsaⁿ'ñeeⁿ Andrés. Cwituee'na tsqui' 'naaⁿna ts'om ndaaluee ee joona ts'iaaⁿ 'naaⁿna na cwitjeii'na calcaa. 17Quia jo' tso Jesús nda̱a̱na: —Quio'yo' ñ'eⁿndyo̱ ndo' ja nnts'aa na nlatjom'yo' nn'aⁿ tachii cwe' calcaa. 18Joona mañoom' 'ndyena lqui' 'naaⁿna. Ty'ena ñ'eⁿñê. 19Tjatjatyeeⁿ chjoowi' 'ndyoo ndaaluee. Tuee'cañoom Jacobo ñ'eⁿ tyjee tsaⁿ'ñeeⁿ na jndyu Juan. Joona ntseinda Zebedeo. M'aⁿna ts'om w'aandaa, cwila'yo̱na lqui'tsaⁿ 'naaⁿna. 20Mantyja tqueeⁿ'ñê joona, quia jo' 'ndyena tsotyena Zebedeo ts'om w'aandaa ñequio naⁿntjoom'm. Ty'ena ñequio Jesús. 21Ty'ena tquiena tsjoom Capernaum. Quia na tue'ntyjo̱ xuee na cwita'jndyee nn'aⁿ judíos quia jo' tjaquiee' Jesús naquii' wats'om. To̱o̱ⁿ'o̱ⁿ na tyo'mo̱o̱ⁿ nda̱a̱ nn'aⁿ. 22Ndo' ñ'oom na tyoñequiaaⁿ, jeeⁿ tjawee' n'omna. T'mo̱ⁿna' nda̱a̱na na waa najndeii na matseixmaaⁿ, ee ñ'oom na tyo'mo̱o̱ⁿ cajndatina', nchii cwe' cha'na ñ'oom na cwit'mo̱o̱ⁿ nn'aⁿ na jndo̱' n'om chiuu t'maⁿ ljeii na tqueⁿ Moisés. 23Ndo' naquii' wats'om'ñeeⁿ tyje'cañoom cwii ts'aⁿ na maleiñ'oom jndyetia juu. Jndeii tyotseixuaa tsaⁿ'ñeeⁿ ñ'oom ndyuee jndyetia'ñeeⁿ. 24Tsoom nnom Jesús: —¿Ljo' l'ue ts'om' ñ'eⁿndyô̱ jâ, 'u Jesús na jnaⁿ' Nazaret? ¿Aa jndyo' na jndyo'tsei'tyui' na laxmaaⁿyâ najnda̱a̱yâ? Jâ macwitajnaaⁿ'â 'ñeeⁿ cwiluiindyu'. Nncu' cwiluiindyu' na lju' ts'om' na jnaⁿ' na m'aaⁿ Ty'o̱o̱ts'om. 25Quia jo' seitia' Jesús jndyetia'ñeeⁿ. Tsoom: —Catseicheⁿ'. Calui' naquii' ts'om tsaⁿm'aaⁿ'. 26Ndo' s'aa jndyetia'ñeeⁿ na seicantyeeⁿñe tsaⁿ'ñeeⁿ ndo' tyoteiñe. S'aaⁿ na seixuaa jndeii, jnda̱ jo' jlueeⁿ'eⁿ naquii' ts'om tsaⁿ'ñeeⁿ. 27Ndo' cha'tso nn'aⁿ na nty'iaa na luaa' tuii jeeⁿ tyuena. Tyota'x'eena nda̱a̱ nc'iaana, tyoluena: —¿Ljo' ma'mo̱ⁿna' na luaa' tuii? Cwa cwii ñ'oom xco cwindya̱a̱ya je'. Ee tsaⁿm'aaⁿ' waa najneiⁿ na matsa̱'ntjoom meiⁿ jndyetia ndo' cwila'canda̱na ñ'oom na matsoom. 28Mañoom' t'om ñ'oom cantyja 'naaⁿ' Jesús cha'waa ts'o̱ndaa Galilea. 29Ndo' jnda̱ na jlui'na wats'om, ty'ena waa' Simón ñ'eⁿ Andrés, ndi ñ'eⁿ Jacobo ñ'eⁿ Juan. 30Tquiena. Ndo' jo' jo' m'aaⁿ sta̱xeeⁿ' Simón. Waa cjoo' jnduu na matseicona' juu. Mañoom' jla'candii nn'aⁿ Jesús na wii' yuscu'ñeeⁿ. 31Quia jo' tjantyjaa' Jesús tsaⁿ'ñeeⁿ, t'ueeⁿ ts'o̱, seiweeⁿ juu. Mañoom' ntquiuuñe na matseicona' juu. Mana to̱' na mandintjom nda̱a̱na. 32Majuu tmaaⁿ'ñeeⁿ jnda̱ na tjacue ñe'quioom', tquie'cho nn'aⁿ nn'aⁿwii ñ'eⁿ nn'aⁿ na maleichuu jndyetia na m'aaⁿ Jesús. 33Manndyo ndyuendye nn'aⁿ tsjoom'ñeeⁿ na tquiena na cwe' 'ndyoots'a w'aa'ñeeⁿ. 34Xjeⁿ'ñeeⁿ sein'maaⁿ jndye nn'aⁿwii cha'tso nnom ntycu na cwitjoomna. Mati jndye jndyetia tjeiiⁿ'eⁿ naquii' n'om nn'aⁿ. Meiⁿ tînquiaaⁿ na nla'neiⁿ jndyetia'ñeeⁿ meiⁿcwii ñ'oom ee tical'ue ts'oom na nndye nn'aⁿ cantyja 'naaⁿ'aⁿ. Ee jndyetia'ñeeⁿ manquiuna 'ñeeⁿ cwiluiiñê. 35Teincoo cwiicheⁿ xuee ndicwaⁿ jaaⁿcheⁿ teicantyjaaⁿ, tjaaⁿ cwii joo yuu na ñenqueⁿ. Jo' jo' tyotseineiiⁿ nnom Ty'o̱o̱ts'om. 36Ndo' Simón ñequio nc'iaaⁿ'aⁿ ty'entyjo̱na naxeⁿ' Jesús na cwil'ueena jom. 37Jnda̱ na jliuna jom, jluena nnoom: —Jndye nn'aⁿ jeeⁿ cwil'uee 'u. 38Tsoom nda̱a̱na: —Cjaaya nt'omcheⁿ njoom na nndyoo' cha mati jo' nñequiaya ñ'oom naya na nndye nn'aⁿ. Ee maxjeⁿ ts'iaaⁿwaa' na qui na jndyo̱o̱ya. 39Quia jo' tyomanoom cha'waa ts'o̱ndaa Galilea. Tyoñequiaaⁿ ñ'oom naya naquii' lan'om 'naaⁿ naⁿ'ñeeⁿ cwii cwii joo. Ndo' tyocwjeeⁿ'eⁿ jndyetia naquii' n'om nn'aⁿ. 40Tyjee'cañoom cwii ts'aⁿ na m'aaⁿ Jesús na chuu tycu lepra. Tco'xtye jo nnoom, s'aa ty'oo, tso: —Ta, ntyjii 'u nnda̱a̱ nntsein'maⁿ' ja, xeⁿ wajnaⁿ' na maty'iomna'. 41Jesús t'oom na wi' ts'oom tsaⁿ'ñeeⁿ. Seilioom ts'o̱o̱ⁿ, tyeⁿnquioom'm juu. Tsoom nnom: —Maxjeⁿ maty'iomna' na ljo'. Can'maⁿ'. 42Mantyja tsu tycu lepra. Mana ljuu' tjaaⁿ'aⁿ cha'waañê. 43Jnda̱ jo' jñom Jesús tsaⁿ'ñeeⁿ, tyeⁿ ñ'oom tsoom nnom: 44—Meiⁿcwii ñ'oom ticatsu' nda̱a̱ nn'aⁿ chiuu tuii na n'maⁿ'. Sa̱a̱ cja', cja'tseica'mo̱ⁿndyu' nnom tyee. Ndo' quiaa' quioo' nnoom na matseit'maaⁿ'ndyu' Ty'o̱o̱ts'om cha'xjeⁿ na tyotsa̱'ntjom Moisés. Ee laa'ti' nncwji'yuu'ñena' nda̱a̱ nn'aⁿ na jnda̱ n'maⁿ'. 45Sa̱a̱ quia na tja tsaⁿ'ñeeⁿ, to̱o̱ⁿ'o̱ⁿ na tyotseineiiⁿ, tyotsoñ'eeⁿ chiuu waa na n'maaⁿ. Jo' chii mañoom' t'om ñ'oom ndiocheⁿ. Cwe' jo' seicu'na' na nncjaaquiee' Jesús meiⁿnquia tsjoom ee jeeⁿ jndye nn'aⁿ nnc'oontyjaa'na xeⁿ nliuna jom. Jo' chii ljoo'ñê yuu tjaa nn'aⁿ c'oom ndo' tquie'cañom nn'aⁿ na m'aaⁿ na jndye joo jnaⁿna.
Marcos Array